Lifan-Z/Chinese-poetries-txt huggingface dataset:
林密溪寒锦浦西，千年灵宇旧凭依。竹村迎路堪行乐，麦垄连云已应祈。诗将早从吟社去，游人暮到醉乡归。隼旟莫倦徘徊久，化日舒长未夕辉。
谁裁锦段碎文章，凭借春工便吐芳。自是多花宜少叶，肯教仙格有凡香。妆容试酒偏增丽，舞兴迎春拟作狂。使幕县庭虽甲乙，更饶邻圃借余光。
晓雾笼花暖渐收，万枝难尽数花头。胭脂半为伤春淡，锦带翻因拂地羞。围饮旧风传乐国，纵吟清味属诗流。西园韶景真无价，红满池台月满楼。
天恩流布下天津，沴气消除生气淳。昔虑早饥农失职，今逢赈惠泽如春。绥怀有术推儒者，全活为功类古人。贤杰一心沟壑起，翕然歌颂在生民。
一官一集古称贤，未似西征五十篇。雅颂纯音流管磬，风骚余味到林泉。光生晓岫刊岷石，价踊春溪费锦笺。愧幸师门旧林教，得为家宝子孙传。
天诏丁宁逐佞柔，不须请剑复持矛。平生邪胆君前落，后世污名纸上传。宝鉴乍开消魍魅，正声才作罢离兜。便为葅醢何嗟及，贪得浮荣似食钩。
野情无限物无穷，一凭危楼又晚空。过雨郊原浑积翠，送春亭榭尚余红。烟光已属绡图上，湖影初归宝鉴中。飞鸟潜鱼应自得，倚栏小憩豁双瞳。
西风猎猎马骎骎，极目归途寄静呤。美玉自藏圭璧用，寒松偏有雪霜心。皆知旧德淹郎署，合宠耆儒镇士林。势利竞驰孤介少，为怀清谊动离襟。
荣路层层满眼开，家山在望懒徘徊。霜侵客鬓须归去，尘拂朝冠是傥来。一棹绿波游不厌，三竿红日梦初回。更闻觞咏同幽趣，应少闲人可预陪。
礼寺居卿宠搢绅，若求清议尚沈沦。三千里外甘投足，四十年前已化鳞。何必万钟如己欲，好将一笑寓天真。当时共献藏珠赋，寿考康宁有几人。
咫尺楸枰计虑深，偶缘嬉戯便交侵。纵横各有往来道，胜负岂无名利心。终局漫夸兵得地，在宫浑倚士如林。安危成败何殊此，付与闲人为讨寻。
星布重重阵脚深，不须轻敌事相侵。渡河虽藉奇兵势，对垒难知老将心。酬酢巨杯宜燕席，消磨永日称山林。呼卢格五前贤有，莫笑年来共讲寻。
画辕曾记到西州，莫为题舆厌滞留。官况优如支郡乐，风光浑似昔年游。日无余事知闲暇，时有清呤竞唱酬。政绩易成恩典在，天涯不觉两经秋。
夕阳芳草自天涯，倦客何须感物华。无计可能逃世网，有心刚欲慕诗家。将烹谁惜能鸣雁，安足翻成强画蛇。白髪渐多瞳渐翳，少年相见莫揄揶。
西风萧瑟动年华，村望犹将景物夸。山色半随云势断，浮光多被竹阴遮。社前归兴双飞燕，雨后新声几处蛙。万里桥南亦如此，十分有意作农家。
秋日晴如春日迟，山间水际尽光辉。江湖顿减骚人咏，父老争夸太守归。岁晚莫惊松易叶，时来又见锦为衣。门前行马虽崇峻，应许衰翁一叩扉。
文章得隽自雄飞，平地青云有路岐。劝驾寂寥惭汉诏，升歌仿佛见周诗。九秋烟雨登临日，三月风雷变化时。回首不须题竞渡，锦标争胜已先知。
求闲得请信贤哉，曾历星垣侍从来。标节向人清似玉，纷华于己冷如灰。仙坛露重吟怀爽，禅榻风轻睡眼开。昨日寻梅奉谈笑，竹轩松坞共徘徊。
当年累疏彻尧廷，不为虚名自得名。霜雪盛来松秀茂，风波散后水澄清。红尘渐与高情隔，绿髪应随喜气生。否泰卷舒公自悟，不须端䇲问君平。
玉色诸儿馥若兰，彩衣想见日承颜。尘缨远濯沧浪水，燕几深居畏垒山。俗眼漫讥身察察，人情方喜志闲闲。夕阳归兴随飞鸟，真意无人语此还。
十里萦纡路转山，山城深入翠微间。何年胜地云霞老，终日清风歳月闲。池上蛰龙方隐伏，岩前游客暂跻攀。却嗟鸾绰遗居在，难向空堦一叩关。
山僧何事下山迎，步彻山腰到寺庭。清梵一声沈夕籁，碧岚千幅展春屏。自惭缰锁非真赏，乍见林泉似独醒。回首暮钟留恨处，断烟层霭倍青青。
深静禅门秋复春，不知门外是红尘。满庭修竹有君子，终日好风如故人。曲径最宜巢翠羽，澄潭犹足养纤鳞。年年寓泊知闲味，毎谢林泉作四邻。
郊原气象欲迎春，祠下乔林秀色匀。数里旧防能御患，二江流水不迷津。舆言此日蒙深利，惠政当时念远人。公意勤勤议增筑，又逢贤杰继芳尘。
藩政雍容虑在民，暂行千骑按江津。寒侵客袂逢轻雨，翠拂林梢觉浅春。极望风光迷绿野，纵吟怀抱脱红尘。愿公改作刘公堰，留得嘉名谕蜀人。
游人何事种芳菲，试把庭松较盛衰。得地不将天质改，有心惟与歳寒期。一轩野色栽培后，十月霜华秀茂时。造化果能周及物，亦须千丈引乔枝。
毎嗟无计远红尘，愿读仙书学养真。收得寸心清似水，放教双鬓白于银。功名见误回头晚，风物相惊满眼新。一卷黄庭有深趣，诵持聊以爱吾身。
云枝玉蘂两难加，应是殊庭种此花。地产有时呈秀异，仙标无意竞繁华。已持宝瑞传君命，更拥香幢送道家。若预景文方物志，定先群卉赞祥葩。
使华西指主恩深，又见鳌头此镇临。十载星霜皆化日，百城桃李尽秾阴。层霄自得翺翔路，止水难摇淡静心。全蜀苍黔共倾耳，即闻和气入薰琴。
大字新题重古松，标题不与众人同。何年直干藏山驿，半夜寒声满道宫。并秀雅宜云壑外，相逢最爱雪霜中。秋深纵使乔林减，未许坚姿坠晚风。
寺在西山第几重，山僧相遇喜相容。寂无尘虑到禅室，瞥有秋声来野松。已恨夕阳催返辔，又过危磴听残钟。烟霞更约他时望，未必高怀负翠峰。
目前尘坌最重重，乍见名山喜动容。选胜道装堪著屐，谈禅麈柄亦挥松。千寻急欲攀秋径，十里犹闻击午钟。下得峦林又牵俗，特书归恨寄晴峰。
烟岚深处几千重，难向丹靑写物容。层阁试凭窥百里，函经慵读倚双松。乔林乍响因秋籁，栖鸟频惊为晚钟。莫笑下山犹怅望，浪仙平昔爱三峰。
君去金渊十五春，暂归翻是客中身。千年丘垄胜当日，两世亲朋无几人。麈尾幸能销白书，马蹄还厌踏红尘。锦衣会有重来约，应笑衰翁漉酒巾。
霁景宜将远眼看，绿阴垂地已春阑。山巓日出方乘暖，峡口风来又作寒。老去心情非往事，闲中谈笑有余欢。玉盘四照江如练，忍对澄辉不倚阑。
洪河一曲晋溪滨，自有余波及四邻。循吏风声今慕昔，淡交情味故如新。江山极目登临远，岁月惊心聚散频。无限名园费吟赏，化工偏与洛阳春。
文章平昔擅才名，使指于今总列城。甲乙常联榜中第，东西俱作剑南行。清吟愈觉交朋厚，老别难堪岁月惊。惟喜归途近霄汉，吾乡留得是嘉声。
众菊争开此独迟，已过重九见新枝。自甘化力均先后，不与春芳较盛衰。秀蘂渐繁微雨夜，清香终在早霜时。诗人未便移青眼，会有金樽是己知。
花开虽晚莫嗟迟，落尽千葩发几枝。清露有恩殊未报，寒风无赖不能衰。幽芳自占三秋景，真赏堪同九日时。蝶少蜂愁人事别，餐英独有屈平知。
仙翁培种一何迟，点缀黄金更满枝。秋色已高方秀茂，物华皆老未凋衰。几多俗客慵留意，无限妖花笑后时。独向风霜对松竹，洁清标格自相知。
闻说蓬仙作小麾，湛恩从此破群疑。平生直道宜三黜，自古周防用四知。松竹何尝凋晚秀，稻梁应且续朝饥。不须利口归豺虎，皎皎清穹未易欺。
一尘殊不挂胸中，标韵高闲辩论雄。诗得江山深有助，道因橐籥易为功。平生拟效漆园吏，何日相逢黄石公。可惜壮年长策在，却陪明月与清风。
尘氛不到此池亭，庚伏长来驻旆旌。波荡画船冲岸急，露明翠盖遇风倾。一先有得棋频胜，众乐无嫌酒屡行。红日渐低钟鼓近，路人歌笑望专城。
南风时起有余温，晷影炎炎势欲焚。堤上游人皆乐俗，坐中豪客少将军。深思阔沼生冰色，尤畏晴霞散锦纹。待得清凉到襟袖，断烟重叠送西曛。
挂冠归后爱林泉，择地为亭欲看山。清画绝无尘坌到，白云常与性情闲。诗书教子雍容外，琴酒娱宾笑傲间。堂构不隳门有庆，彩衣终约锦衣还。
流落文场晚得名，十年犹未脱铨衡。轩昂本为太平起，愤叹却因多难成。方略满怀期树立，尘埃蒙袂且将迎。由来不遇须藏器，岂是佯愚学宁生。
猿鹤皆飞昔日声，安车归去路岐平。高怀无累能知止，半禄虽微亦代耕。林下光阴尤觉永，环中气象有余清。尘埃满抱华颠客，笑指泉山羡此行。
三月山城送客时，山头芳草又离离。红尘道路今犹古，清酒樽罍乐胜悲。乡外忽摇怀远意，坐中聊赋惜春诗。洛阳风景别来久，应属少年游侠儿。
平日阳和已浃民，浪驰幽迹绍芳尘。芝兰秀品推前辈，桃李清阴及后人。谆诲有闻知契厚，纵谈无间觉情亲。去思从此凭何慰，待刻铭词上翠珉。
越溪春水碧迢迢，岷岫晴岚翠欲飘。故国风光频梦断，殊乡景物易魂销。何时执友无暌索，此日长亭倍寂寥。把酒送君同一醉，羡君东去客心摇。
山头红日照红旌，祖席仍歌塞上行。慷慨有心终破敌，燕闲无事暂专城。朔风动色骅骝健，秋水澄光宝剑轻。万一羽书飞到郡，定烦方略取功名。
十载闲经紫塞秋，辟书连上得君留。一身已共冰壶洁，八法堪同墨宝收。寿几欢心怜彩服，诗庭虚席待良筹。古今京洛风埃甚，去有亨途莫倦游。
莫听滩前涨水声，少迟樽酒话平生。堪嘉祁老初辞位，却笑樊须欲问耕。落日望君三舍远，西风惠我一襟清。江流自在悠哉兴，得得回船十里行。
曾把丛蓍叩大钧，少逢升渐屡逢屯。平生道在惟藏器，今日途穷耻问津。万事感怀归白髪，九衢欺客是红尘。何须便作林泉计，未必文章误此身。
京洛前年困客尘，孤舟今去楚江滨。位无高下在行己，邑有政刑宜福民。人子欢心怜白髪，壮夫幽抱感青春。弦歌已治庭闱乐，休说穷通问大钧。
五陵豪客揽归鞍，行矣休嗟蜀道难。世治不须专将阃，才雄自可陟诗坛。虎符金印亨途在，夜笛秋琴逸气安。至宝投人犹按剑，慎将骚雅载毫端。
泛交如面颇纷纷，珍重贤豪有所存。高论向人须药石，壮心于俗不寒温。已怀忠孝归儒术，誓取功勋袭将门。蜀道阻长秦塞阔，夕阳芳草最销魂。
运际重熙讲克禋，祖宗严配答慈仁。典章备物该三代，殿宝殊名应五辰。早岁侍祠曾受嘏，外方留镇屡颁春。皇恩更远皆宣布，自此祥风起八垠。
春华秾处客心阑，俗事劳劳近万端。嘉景良朋岂常遇，清诗浊酒暂相欢。飘零宦况诚非欲，烜赫名途未易干。惜别恋游深意在，寄声弦上约谁弹。
毎记江头举别觞，别来如昨几炎凉。年华莫问当时水，鬓髪皆添近日霜。伏枥已甘常蹭蹬，凌云犹滞远翺翔。羡君标韵终萧洒，恰是花开到故乡。
荆楚旬宣盛事夸，十年重复赋皇华。更弦已见调疏越，切玉犹须试镆鎁。随手春风飘塞下，回头膏雨润天涯。亲闻父老殷勤说，沟壑沾恩数百家。
千骑骎骎出锦城，乡人翘首望先生。二年为郡应须乐，数日游山已快晴。泉石有谁陪道话，云霞无限惬诗情。红尘拂袂良朋少，时向西风愿寄声。
请得琳宫别未央，西行行色重增光。官曹冷淡如逋客，风物鲜明类故乡。归去林泉谋已定，闲中诗酒味偏长。市桥侧畔邻居日，应许过从亦道装。
三月狂风不惜春，客愁千斛付行人。平生操履由吾道，何日安闲遂此身。陌上纷华空白昼，山中气味少红尘。归来必遇求贤诏，莫向穷途苦问津。
羡君方寸最澄清，何必沧浪更濯缨。玉麈纵谈聊入幕，锦衣归养自专城。交情久似乔松茂，诗兴浓如皎月明。阅味来章佩勤好，却惭尘耳听咸茎。
通江山水甲岷川，和气融融满四边。儒者易成千里政，乡人近得两重天。金罍浅饮虽歌舞，玉麈高谈尽圣贤。不是春秋为冷学，借留何计及三年。
海势茫茫会百川，一麾正在海西边。鸿收迅翮方栖渚，鹤吐清音自彻天。落笔尽降诗里将，放怀常对酒中贤。及锋急用应非晚，留滞红尘已数年。
安居无事莫兴嗟，聊放高情喜溢涯。揽照不惊头染雪，读书未信眼生花。讴吟罢后诗筒减，方论搜来药剂加。见说道心从此壮，几因清梦到仙家。
仕路浮沈不足嗟，到头何处是津涯。庭中度日多无事，湖上经年各有花。熟焙春芽香不散，轻澄腊醑味偏加。凭君莫赋思归引，一郡相欢似一家。
惜别心情彼此难，想君归去自能安。轻舟荡桨依平岸，快水流冰下险滩。梦到亲闻方岁晚，路迎江国少春寒。牡丹时节西园醉，不得相同一倚阐。
征车千里极关河，特遣离怀赋绿波。晚节不随华髪变，归装还载异书多。云霄有约增攀望，文酒相逢异啸歌。若相清朝许投笔，生平孤剑愿重磨。
永日华堂静掩扉，道腴深味敌珍肥。一轩有景诗求胜，十邑无尘寇慑威。雅性自髙闲去乐，泛交难合信来稀。诵君清句知君意，祗任天真不任机。
需云廿泽为时来，间作雄风鼓迅雷。信有威灵周阖境，应无偏党限枯荄。满山和气卷舒易，一夜丰年消息回。愆亢霖霪皆吏责，幸凭神力庇凡材。
𪩘溜涓涓在目前，更开余地助宾筵。方池可鉴无深浅，樽酒相逢有圣贤。每为野情贪胜概，暂凭清味涤尘缘。何时学得琴书趣，一写林间石上泉。
乘闲极望兴悠哉，远眼宜于此处开。危磴直穿修竹径，虚窗深占白云堆。江湖有景侵平野，栋宇何年倚巨材。自是登髙乃能赋，谁嗟古往与今来。
经济书成秘府收，依然蓬荜在岩丘。凄凉往事慵开卷，想像髙风合倚楼。山色无言终日见，泉声有恨为谁留。怀贤访古闲中味，宜与诗人作胜游。
山深县古蜀江滨，往哲声华尚未湮。物外低昂应绝品，榜间廋硬亦通神。名称三鳯古为瑞，书仿二家今有人。首唱继酬皆盛事，通泉从此识阳春。
晚际闲将景物看，郡人休笑苦凭阑。远山露色知晨霁，素月笼光报夜寒。野烧顺风穿绝顶，渔舟随浪转长滩。故乡回首七百里，归去不辞行路难。
凭髙日日望交游，方寸飘如一叶舟。文酒相从期赋咏，江山何事尚迟留。洲中橘熟辉晴昼，潭上花繁送暮秋。南路士民应有语，旌麾早晚到吾州。
文章道德有源流，进退潇然信自由。身在禁林方倚望，年侵老景便归休。素云收雨还层岫，劲柏凌霜茂晚秋。何日家山纵吟赏，闲中情味更优游。
十分红色占亭台，不恨春风不许开。折叠染成随日丽，芳菲过后为时来。赋诗多是题千叶，醸酒谁能饮百杯。翠萼丹须无计学，佳人屡把绛纱裁。
秋光何事易陵侵，不许芳条展茂阴。晓色向风生别意，夜声随雨入愁吟。已嗟禽鸟幽栖浅，渐失园林几处深。荣谢循环都物理，肯将零落动予心。
试思离合数光阴，日月消磨世累侵。晚岁心怀如止水，旧交情分敌兼金。相从不厌春坛远，共语谁知夜漏深。频阅来书谕勤意，愧无青玉报璆琳。
读书到老应成癖，了事他人莫笑痴。敲印旧曹烦夜直，看花新句感春熙。已闻骐骥腾千里，应许鹪鹩附一枝。荐牍屡交虚席久，埙篪应喜共君吹。
尝驰别乘走龙沙，过尽春寒始到家。已置功名如外物，只凭诗酒作生涯。回头忽上青云路，洗眼重看紫禁花。百日丝纶君定掌，文章从此灿朝霞。
苑钥重开不禁阑，眼前芳景未凋残。仙花笑日欲争媚，禁柳受风疑怯寒。诗兴似春多丽藻，斋心如水自澄澜。凭君赋尽园中景，免向绡图指点看。
斋馆深沈旧苑开，尝从祀事偶参陪。故人已步青云去，倦客还寻紫陌来。清景暂将尘虑涤，流年长恨物华催。唱酬不讲诗情懒，独对风光彊剪裁。
休沐无多款聚难，暂留佳客解朝冠。𫚥头泛酒樽前乐，麈尾生风席上寒。陪集敢夸言路盛，诙谐渐觉醉乡寛。敲门又报青蒲信，捧得新诗似执桓。
温风一袖己董然，燕坐何须更整冠。沈李杯盘聊避暑，饮冰怀抱暂生寒。纵谈无间情相照，清句难酬韵不寛。莫笑未曛车马散，尝闻陈仲讽齐桓。
春风拂拂动轻阴，四望欢声杂雅音。人在华胥无限乐，路经蓬岛几重深。潜鳞可羡游灵沼，巧舌时闻转上林。况有赐樽堪一醉，百愁从此定消沈。
属车何日泛尘清，旧苑沈沈隔禁城。别殿未闻天跸响，华封常听宝鸾声。禽鱼欲遂灵台乐，燕雀终期大厦成。敢告冬官举常职，莫将池籞等闲轻。
御水休论九曲池，宫花争发万年枝。长虹驾浪人间去，大翼乘风海际垂。均被上恩容燕集，共怜嘉景事游嬉。愿公早献金明赋，纪述吾朝全盛时。
庙席词林一二臣，校雠撰述体惟均。圣心欲以古为鉴，史法有如王次春。神武略中书事类，天和览后得名新。羡君受此传家宝，遗与儿孙似昔人。
东风将暖不鸣条，霁景曈曈薄雾销。五队绣衣华广陌，一声天跸振层霄。清尘少拂鸾旗动，紫气长随凤盖飘。向晚都人相与语，更夸明日似今朝。
羽卫森然翠辇平，仰赡天步出西清。月行青道夜如昼，春入皇州花满城。三五良辰传盛观，九重归路沸欢声。君王已向龙楼望，喜奉慈颜酒数行。
月律潜萌斗柄移，阳和气象等闲知。五云已验天心顺，一刻先添日脚迟。燕雁待时思北向，岭梅乘暖发南枝。人人尽有春台兴，料得东风不失期。
十年勤苦学诗骚，拟向篇章运短毫。废井心情伤汲绠，沈舟气象怯惊涛。参谋可法无如杜，常侍难攀独有髙。自是土风忘不得，南音莫讶楚囚操。
清才何事爱清呤，从古诗人误此心。按剑莫投随氏宝，骑驴难和有虞琴。赋成物外云无著，搜到天涯海不深。自顾巴词终鄙俚，愿从邻友听纯音。
浪如奔马叶舟轻，畏景炎炎尽室行。自处虽无迁客恨，相逢谁有故人情。年来江上叹头白，日近樽前觉眼明。浣濯尘埃好吟啸，春风旦暮入巴城。
宦游无著任东西，通塞惟将物理齐。平日风波方舣棹，经年桃李又成蹊。尘埃易没千金剑，霄汉谁为数尺梯。三驿锦江归去近，知君不厌子规啼。
欲赋长谣赠别君，不胜离绪懒条陈。读书有感旧循吏，对酒无悰少故人。事往何须嗟蹭蹬，时来应是起沈沦。石城山下西南望，更约瓜期在早春。
亭下寒流碧似天，亭边疏柳尚婵娟。山林隐隐岷峰出，江路超超楚峡连。对景宛然开画幅，放怀宜此醉金船。嗟予望极终留恨，千里浓云与淡烟。
昔年词掖与君逢，今日天涯白髪翁。赖有江山供晚景，未先蒲桞困西风。归心已适三川外，髙论仍倍一笑中。深幸未寒交道在，非徒清句及衰穷。
九疑山色望中青，似与湘江展翠屏。终日掩关澄俗虑，有时开卷读仙经。谈端往往该穷达，酒兴悠悠混醉醒。南去北归皆惜别，更嗟衰鬓尚飘萍。
腊寒尝醉蒲桃酒，春霁空摇舴艋船。倦客偶来皆失路，故人相值似逢仙。半生感事惊残梦，两世知音话宿缘。闻说三槐长秀茂，子孙才业信家传。
壮年驰走太行车，晚岁还家幸有余。进取厚颜嗟鹤发，退藏深计得蜗庐。五湖谪去谁收骨，千骑归来尚载旟。回首太平堪颂咏，圣君勤政式商闾。
四十年前曾作诗，为题山观有髙碑。宦游奔走过此地，情思光阴非昔时。北望数峰殊隐隐，南飞一舸尚迟迟。仙家跬步未能到，深愧劳生笼与池。
老向家山领一麾，安闲惟有故人知。尘埃是幻劳湔洗，水月如流任转移。可笑书空徒咄咄，愿同舍哺亦熙熙。春来景物虽佳丽，多谢东风少赋诗。
从宦故为涉险涂，强教人事与心符。狂言喋喋真无补，虚誉纷纷更不虞。世味已如流水薄，野情常逐片云孤。圣恩寛裕归来好，免得乡人笑懦夫。
谪官谁更恨蹉跎，回视浮云亦几何。虽向士林为覆辙，却于言路得余波。当年志气消磨少，晚岁光阴赋咏多。毎阅尘编无愧赧，此生应不负丘轲。
珍重良交苦爱忘，记存愚陋枉诗章。华林才日敷春藻，蔀屋今朝得夜光。宝鉴未逢犹献璞，俊锋终在不摧刚。淹翔日久雄飞近，早岁才名振玉堂。
六十年前里巷游，北归重此接朋俦。据鞍矍铄夸朱绂，把酒殷勤劝白头。况是三春同对景，何妨一笑自忘忧。闲中岁月非难遣，须仗新诗共唱酬。
宝络疏封得令名，人间庆事属平生。身居寿域几三世，福及儿曹已九卿。埋石有文深纪美，吊丧多客亦哀荣。泉涂一往应无憾，十八年前吉冢成。
叠石层高暗绿苔，茂林深处独崔嵬。花阴竹影重重见，山色川光面面来。通夜阑干随月倚，纳凉窗户趁风开。踌躇触目堪嗟赏，倍费登高赋咏才。
林蔼波光秀可餐，登临都付一亭间。坐违世路尘埃远，静入湖天日月闲。对岸莺花迷阆苑，隔烟洲溆切蓬山。习池胜事无多较，只负襄阳倒载还。
偃月城西锦绣川，回环亭树曲池边。篮舆蜡屐闲投入，竹坞花溪信步前。照日寒梅融素艳，拂波垂柳弄轻烟。东君已放春消息，为赋寻芳第一篇。
轩外梧桐碧两行，跳空阑槛枕西堂。风条弄日摇窗幌，露叶惊秋坠井床。静想还思理琴瑟，高吟惟恐引凤凰。谁怜不种朝阳地，但爱清阴作晚凉。
欲追河朔一时游，曾效兰亭泛曲流。闻说仙岩为绝胜，喜同高客共探幽。清风未挹先蠲渴，灵地将登已觉秋。幸有兵厨三雅酝，论文应饮百杯不。
江村招得玉妃魂，化作金炉一炷云。但觉清芬暗浮动，不知碧篆已氤氲。春收东阁帘初下，梦想江湖被更熏。真似吾家雪溪上，东风一夜隔篱闻。
浮沈日月走雷霆，偃蹇西来气未平。奔突楚山愁破碎，荡摇坤辅厌搘撑。昔年此地分南北，今日中天洗甲兵。万里雄风双秃鬓，妙高台上看潮生。
当时曾此牧黎元，屈指光阴二十年。别后每思佳景物，再来重睹旧山川。因罹兵革成雕弊，忽讶闾阎尽改迁。故吏老民皆白首，使君髭须亦皤然。
会稽归去两朱轮，青琐恩辉笑买臣。箫鼓放船才汴岸，壶浆迎马即乡民。夜撩诗胆邪溪月，昼拨茶浮禹井春。器业伫闻裴自荐，莫将清兴为吴莼。
长云千里海边城，两粤今傅惠爱声。帝载待咨唐岳牧，郡符还屈漠公卿。天墀面拜恩纶重，江国人瞻昼绣荣。府掾尘埃归未得，乡心先已逐双旌。
野寺山茶昨夜开，江亭初报一枝梅。旋邀座上逍遥客，同醉花前潋艳杯。秀色霜浓方润泽，暗香风静更徘徊。仙姿莫遣常情妒，不带东山妓女来。
使君新构此君堂，手植玲珑玉万行。洗濯清风消暑昼，敲摩直节任寒霜。萧森一迳长年碧，洒落高轩四座凉。金斝交飞宾就醉，夜深留待月华光。
大明七年暮冬月，宋武南巡立双阙。銮舆先幸凌歊台，云中箫鼓轰春雷。六龙一去晓无迹，山花野鸟空相忆。翠羽鸣鞭来不来，景陵芳草年年碧。
古今春过知多少，人不留春头白早。君欲留春心可知，为君更赋留春诗。留春莫只留花住，花老春风亦随去。孰若芝兰香不歇，亭下长如二三月。
邂逅南轩须水𣸣，名言间发兰桂芬。道义相投有余乐，宾主交照无繁文。忠臣寤寐在北阙，古风歌咏追南薰。出关不觉行役苦，举头时见孤飞云。
半醒半醉游南国，浮利浮名重一毛。天上星精钟太白，人间文格埓风骚。仙翁曾换金龟酒，老笔空传紫兔毫。姑熟遗音千古在，长随春色满江皋。
紫霄峰下陆先生，飞出红尘鹤羽轻。高第不知朝玉阙，旧山重喜见霓旌。斗坛石凝云三尺，丹井泉寒月一泓。昨夜全家宿琳馆，尚疑鸡犬有遗声。
战国干戈礼义隳，延陵高节救周衰。当时若嗣诸侯统，后世谁传十字碑。生死不欺留剑约，兴亡都在审音知。名儒如欲修前史，列传应须次伯夷。
楼上高吟思入微，白云随步拂人衣。几行塞雁断不断，千里客帆归未归。仓廪稻粱知国富，弟兄疆境乐家肥。望中孰谓长安远，路去江南只数圻。
锦绣堤边曲径通，登临不觉俗愁空。声喧枕簟芭蕉雨，香扑樽罍菡萏风。池景信皆尘外物，道家疑在画图中。南楼有客频回首，应认蓬莱第几宫。
平西义战几百载，江左空遗子隐台。乡俗尚传三害去，地基曾见六朝来。人随逝水年年远，山似屏风面面开。谁与宜兴寻旧宅，至今藏在白云堆。
章水营居不日成，皇华诗价敌连城。檐牙雨过千鳞碧，池面风闲一鉴清。修竹短墙儒者宅，白头青眼故人情。莫忧退处生涯薄，鹤引新雏绕砌行。
待次归来偃月城，邻公笑我拙谋生。藏书有穴期传世，负郭无田不问耕。朝市风波谁弄险，江湖鱼鸟自忘情。吴门建第君何晚，水阁山斋到便成。
会稽风土竹相宜，傍竹为堂趣自奇。内史旧居经几代，此君髙节似当时。林无暑气客频到，笋过邻墙僧不知。莫夹桃花引蜂蝶，实成须与鳯凰期。
来陪杖屦蹑孤峰，故老旁观叹二翁。海上波平千里白，江东兵壮万旗红。云开云合山头月，潮落潮生渡口风。须约蒙庄老仙客，凭栏直下看龙宫。
行人折柳楚江头，帆去帆来几日休。飞絮不知漂泊苦，展眉谁顾别离愁。五株彭泽清风在，千里隋堤胜气浮。莫惜一枝临水赠，使君将解济川舟。
晋祚衰微鼎欲迁，梦惊营垒日回旋。强臣驾驭无长策，追骑留连有宝鞭。险捋虎须曾幸免，怒形蜂目亦徒然。谁能杖棰平凶乱，千古荒城鏁暮烟。
九衢尘土衮车声，一到延春世虑澄。暖律解教寒谷变，熙台还许众人登。兰生旧砌香连续，花入名园价益增。莫笑冷官联骑过，长安城里有谁曾。
故丰门近子真家，楼上高吟冰齿牙。帆似马来思杜牧，剑为龙去忆张华。沟还故道穿城角，沙涨平川压水涯。江外西山衔落日，几重苍翠衬余霞。
经纶才术致唐虞，暂出东南摠转输。德教久为诸郡法，国家何止十年储。清风继世留淮甸，和气先春入汴渠。不日召归调鼎鼐，一封天上紫泥书。
今古忙忙利禄间，几人能此叩松关。猿惊鹤怨不知处，虎踞龙蟠空见山。芳草路随流水远，老僧心共白云闲。淮南旧隐抛离久，一诵移文一愧颜。
片帆曾渡谢家洲，屈指于今十九秋。沙鸟重归迷战岛，钓矶空在忆浮丘。苍颜白发生新感，疏竹清风伴隽游。借问蓬莱山上月，停杯还记故人不。
东郭乞求闻晓鸡，篮舆乘兴过泾谿。冰开波面白玉碎，雪压竹梢青凤低。仙去空留炼丹井，境清疑有辟尘犀。子真太白曾孙在，飞棹何妨到水西。
滕王阁上正持杯，候吏先期过岭来。泽国暂抛三径菊，春风须寄一枝梅。昔年身到仁宗殿，同日鳞惊禹穴雷。万里青云有前约，莫因蓝绶叹尘埃。
扬舲初出禁城东，夹岸桃花蕊正红。紫绶朱轓金马客，清风明月水晶宫。昼衣始信归乡贵，夜鹤从教恨帐空。政暇笙歌应鼎沸，诗坛不用苦争功。
挂冠清世咏归田，舟纵江湖养浩然。水底病龙思致雨，树头老鹤懒冲天。诗因社友编三百，酒为春风费十千。今古辞荣人不少，惟君知足最当年。
诗将曾持造化权，何须功业勒燕然。生涯书外都无物，兴味壶中别有天。君解扁舟帆五两，我惭佳客履三千。吾皇贵老多优赐，好乞湖山不计年。
君赋江山数十篇，人疑吟苦鬓皤然。洞庭有浪寒欺昼，太华无云翠插天。鸷鸟懦飞徒累百，疲兵重战必当千。席间莫讶赓酬速，诗债从来笑隔年。
佛屋良材度中琴，调弦安轸布徽金。平时已入栋梁用，终古更传山水音。陈氏得为三世宝，启期无负一生心。太常密补岩廊化，歌咏南风惠泽深。
功成身退正康强，凭轼归来昼锦光。门外节旄交画戟，境中桑梓间甘棠。两朝将相经纶业，千古弦歌礼义乡。父老未劳思再见，圣君方眷股肱良。
池馆连云昼掩扉，晴烟冉冉日晖晖。黄鹂映叶不肯去，翠鸟得鱼还自飞。禾秀天田葱犗卧，花开仙苑粉墙围。白莲径里归来晚，风送余香欲染衣。
花压栏干木插天，不知经始自何年。为怜水石留终日，谩拂莓苔写数篇。笼碧裁纱非我望，梯云名集自家传。气蒸波撼多才思，应笑襄阳孟浩然。
楚汉区区别土疆，谁知盛德胜兵强。乾坤混一归真主，郡国平分亦假王。地底泉源通汜水，道旁碑石属荥阳。如今四海都无外，农入春田失战场。
锦川亭上雨霏微，太守斋航卷画旗。步入名园莺惯见，歌随流水鹭惊飞。凭高自有千峰聚，饮剧方知万事非。却恐丹阳赴官去，此心当共白云归。
甸师经始遇金穰，禁籞清樽合奉常。千亩方田开帝籍，四时和气聚神仓。青坛改卜先农兆，曲水交流上巳觞。欲识汉家林苑富，融融春泽浸长杨。
区区朝市逐纷华，不信湖心有海槎。八十丈虹寒卧影，一千顷玉碧无瑕。古今风月归诗客，多少莼鲈属酒家。安得扁舟如范蠡，烟波深处卜生涯。
喧喧人世事何穷，燕坐深斋孰与同。道义优游言象外，利名分付是非中。红尘无路到真境，幽鸟有时啼晚风。此意只应陶令会，北窗琴在七弦空。
县弩曾陪竹马迎，清风千里畏神明。三朝史荣推循吏，九寺官班重正卿。道气养成髭转黑，民情照尽法从轻。异时归去黄金阙，留得甘棠岁岁荣。
盘豆苍珉刻旧吟，清风自可涤烦襟。庭芦邂逅开青眼，泽国归投是素心。乡梦不知家远近，世涂休问迹升沉。阳春一曲一樽酒，遮莫秋声四面砧。
十里喧阗锦绣川，秋千人健趁飞鸢。花明柳暗丹青国，日薄云浓水墨天。游女践成芳草径，画船冲散碧溪烟。武陵谩说桃源好，屈指如今几百年。
过得重湖日已斜，相依渔艇宿蒹葭。故园水面一千里，明月渡头三四家。客路漂流身似梗，世途纷冗事如麻。却欣归去逢寒食，醉倒春风烂漫花。
燕集蓬山雨过凉，湖光何独负知章。万家桃李春风国，两郡旌旄昼锦乡。和乐岂烦鸣管磬，醺酣非止为杯觞。遥应大庾岭头去，南北枝间梅子黄。
姑射山中冰雪肤，造花凭仗箸头酥。生成自有神仙术，点化亦同天地炉。全用阴功催气候，不从凡土起根株。顿教寒处萌春物，邹律回阳得似无。
一盘花卉鬭工夫，孰谓真酥胜假酥。白石萌芽生玉种，寒林枝干守丹炉。缕金滴粉休随俗，翦彩黏膏近守株。翻忆岭头梅带雪，使归曾得信音无。
讣闻孰不泪盈巾，宝鉴云亡社稷臣。帝猎渭滨先得吕，神还崧岳旧生申。默调一气归元鼎，坐致群伦入大钧。孤贱无能报知遇，文章曾许继前人。
安肃书来倍痛伤，痛伤穷苦盛时亡。三千蝉蜕人何处，十载龙山梦一场。我愧动心非孟子，谁能鼓缶学蒙荘。夜台难寄登科信，泪滴春衫吊夕阳。
竹标溪涧蠲民瘼，剑击蛟龙救水灾。四十日升金阙去，半千年后玉函开。丹藏井底人难得，柏荫坛心手自栽。一段彩云天外至，山翁疑是锦堆来。
天下人心爱至公，天心还与世人同。自生羽翼三清去，不独丹砂九转功。汉代变名游越国，道家遗像并萧公。石坛正是飞升处，老鹤一声松桧风。
南泉甘滑北泉清，竹引潺湲绕殿楹。分派铜龙穿石过，两泓寒月隔室明。金沙自是藏金穴，玉马长遗喷玉声。曾倚栏杆一欹枕，梦回疑不在重城。
玉京高谢黄金榜，石室来乘白鹿车。山后暗通天宝洞，眼前便是地仙家。时闻清夜雪中犬，回视红尘井底蛙。五百年前人未死，芭蕉源上锁烟霞。
陶家旧宅寄山坳，七百年前此结茆。太尉双碑遗字晦，先生五井暗泉交。野僧拂石为床坐，童子穿冰作磬敲。岩下清音谁解听，古声长在老松梢。
大历年中茅结宇，禅翁瓶锡久曾留。飞泉堂下雨长滴，偃石道傍云不收。野鸟归来群木晚，老猿啼罢一山秋。世人多事头多白，底事情闲亦白头。
漏尽鸡号厌夜行，年来小器溢瓶罂。弃官纵未归东海，罢郡犹能作水衡。幻色将空眼先暗，胜游无碍脚殊轻。空烦远致龙渊水，宁复临池似伯英。
大涤洞天玉为室，真官典校长生籍。青山九锁閟仙源，老尽碧桃人不识。祖龙求仙徒用力，驾海欲驱山下石。神人倚柱不与行，留得岩前隐山迹。
东林闻说好林泉，社会荒凉几百年。灵物孰知崔氏竹，方池新种远公莲。华严顿净三千界，庐阜重招十八贤。应笑陶潜又归去，白云幽鸟伴归田。
高风谁得似先生，七里溪山当画屏。功业不随东汉祖，光芒独应少微星。兰台有史传名姓，蓬户无人问醉醒。若使当时忘故态，何由千古羡鸿冥。
闻说支公最好贤，瀛洲可买不论钱。楼台蔽日都无地，草木藏春别有天。石上雪飞千峡雨，洞止泉落几家田。高闲谁似幽居乐，一坐青山不问年。
庆历初还自霅川，曾携琴酒访真仙。洞天不隔三千界，俗驾重来四十年。羽宝结成钟乳石，朱藤蒙罩画溪船。樵夫不识赜山叟，欲与何人讲易篇。
凤皇锵锵出丹山，览辉金阙振羽翰。箫韶九奏动天地，苑囿何处无琅玕。故山惟有千年鹤，海上芝田随饮啄。朝市纷华了不知，逍遥常在云林阁。
我爱参寥一味闲，岩房占得画屏间。斫开东庑数枝竹，放入西湖千里山。石底酌泉清彻骨，门前逢客强为颜。白云幽鸟应相信，出本无心倦即还。
珠珮珊珊路绝尘，凤凰山上夕朝真。甘棠美政行南国，列宿光寒拱北辰。篆冷金盘云屋晓，书飞玉阙洞天春。一声辽鹤归传报，寿益君王福在民。
祖师平昔拨云开，一榻灵秋一石台。青玉成围千嶂合，黑龙分势五溪来。禅心不动澄潭月，俗耳常惊静夜雷。却笑兴公游未到，祇将佳句赋天台。
人间不记吴王事，江上今存季子宫。坏壁乱飘青藓雨，破檐时荡白榆风。衣冠何处埋春草，鸡酒长年任野翁。下马一看思旧德，浮名应与暮云空。
西蜀峨嵋谁为移，灵根元窍凿何时。烟霞欲暮胭脂冷，云雨初收青黛施。天净尘霾开古镜，晓寒星斗落残棋。江湖襟带全形胜，风动于今民物熙。
独卧粤南天尽头，吞吐清气压林丘。风云上下三千丈，雾雨西南十六州。古涧有泉穿石冷，阴崖无暑满山秋。我来结构山亭下，时复凭栏看未休。
一片春阴一倍寒，万家春色寂无烟。冷催杜宇朝相唤，寒逼嫦娥夜不圆。添得僧家浇药水，负他公子赏花天。东君欲助之推怨，泪湿垂杨恨不眠。
一雨助凉天气醒，夜来残叶报秋声。人歌曼倩书重发，客笑相如赋未成。惊破鹤心宵露重，送他鸿翼晚风清。功名未了男儿事，争遣心头系得旌。
素籥中分漏箭迟，玉盘飞上绛河涯。自缘人意夸今夜，岂是蟾光胜旧时。千里放开天地景，一轮题尽古今诗。吴刚树下遥相许，来岁春风此处期。
八月露沉天气秋，霜轮何事苦淹留。一宵老兔不成魄，几处诗人却下楼。水部阶前闻细雨，袁宏渚上见归舟。明年未必无仙桂，何用厌厌此夜愁。
乱霜如叶扑窗寒，愁到心如欲断弦。凤管阳才一声起，蟾轮月已九分圆。拥炉酌冻酒相对，欹枕背残灯未眠。乞得晓钟西拜望，露中香为祝亲燃。
古寺重来兴转添，舟中午暑正炎炎。野僧引客登山阁，稚子穿云映水帘。热得清凉身暂健，老便闲静意难厌。人间劫火方撩乱，法雨如何为普沾。
五马重来谿口寺，惟将属吏与门僧。盘云野径行千里，送目危台上百层。岩桧影寒犹带雪，谿流声涩未销冰。寻常地远无因到，空愧躬良二老朋。
堪爱仙庄近翠岑，杖藜时得去游寻。牛羊数点烟云远，鸡犬一声桑柘深。高下闲田如布局，东西流水若鸣琴。更听野老谈农事，忘却人间万种心。
南明山足势欲尽，正是新崖东胁隈。不知泉自那峰出，皆谓井因齐相开。甘滑堪预郦经载，渊渟疑俟桑苧来。神蛟往往此潜蛰，旱岁莫测生风雷。
根埋山骨几百载，但怪生物偏有私。春前受气地犹冷，雪里暗开人未知。自将孤石比坚性，不与众木争芳姿。惆怅无言为真赏，栏干独倚觉多时。
顶摩霄极根盘溪，买得入手空家赀。回环四面终日看，埋没几年知者谁。剔除冗土洁且快，布列诸峰高复卑。时人应笑狂生僻，不喜金珠喜怪奇。
蟠根耸翠压坤柔，纵有连城价莫酬。萝蔓几年尝满目，途人今日始回头。尘埃已逐双溪去，风月来供一境幽。欲识主人营创苦，壮龄先备赤松游。
绿皮皱剥玉嶙峋，高节分明似古人。解与乾坤生气概，几因风雨长精神。装添景物年年换，摆捭穷愁日日新。惟有碧霄云里月，共君孤影最相亲。
余事诗名敻绝尘，琐闱仙殿老成人。虏庭上座衣冠壮，庾岭南州雉堞新。太白山云旬日雨，若邪溪水四时春。吾皇倚待唯三九，不用夸乡诏买臣。
方城道中诗墨新，荆门山下有行人。同盟迩来无仿佛，傍马欲去尚逡巡。荆门西行一百里，玉泉之境天下闻。诸君不能伴康乐，请赋黄鹄飞秋云。
双凫飞下王乔县，别后绪言谈未遍。君能有意齐是非，吾久无心耻贫贱。青袍尘满高情倦，急索归鞭重增眷。陶家池榭虽所怀，楚渚林亭应未见。
马蹄轻滑背城𬮱，广陌朝晖健醉魂。暑气泛清怜小雨，木阴环翠羡名园。宦游淹薄风尘熟，时事侵凌耳目昏。独有空愁慵病客，肯来吟啸伴南辕。
地经三国鬭龙蛇，江势天形控蜀巴。藏雨鸟归荒冢树，采金人聚浅壕沙。子囊城废今秋草，高氏宫遗昔井蛙。倦客诗情真劫劫，得于鞌马似曹家。
危桥相向翼高堂，步步行空跨石矼。汉外夜惊灵鹊度，雨中秋卧彩虹双。烟开从此瞻瀛岛，路远何时过楚江。记得扁舟绿杨岸，画栏朱柱对篷窗。
屈指中秋六晓昏，大堤丛竹见霜筠。未干醉月题笺墨，随蹑还家走马尘。抚景敢嗟经历倦，轩眉频喜笑言亲。明年各是东归客，羊酪莼羮万里人。
淼淼平湖阔楚江，方舟两桨破秋光。罾风钓月嘉鱼国，飞雨翘烟白鹭乡。故老昔能悲岸谷，骚人今但爱沧浪。北州更有忘归处，寺压苹花千里香。
忆昨西归春未穷，重来堤竹已成丛。川塍足水稻齐插，霖雨涨江河欲通。一马久期均物理，双凫安得快仙风。故人况有潇湘约，应喜樽前笑语同。
公干方吟簿领迷，浩然诗句慰相思。壮怀已有潘毛叹，陈迹犹怀汉佩奇。塞下书音稀雁足，江南秋味忆莼丝。祝君多种官田秫，欲趁渊明酿酒期。
日借西园放客愁，忘机鱼鸟分相投。水深碧沼前时雨，风满高台六月秋。蝉嘒已惊移节物，鸥群何事亦沈浮。烦君试拔尘埃足，来伴元生漫浪游。
河湟虮虱玩天恩，饷馈驱驰不足论。陛下至神收庙算，诸公何术偃戎轩。凯歌计日登宗祀，归将惊秋望故园。贱士江湖真碌碌，狂吟无以谢乾坤。
桃花飘泊万红英，独佩诗囊傍水行。二月东风撩霰雪，峭寒天气作清明。病怀敢有贤劳叹，壮志徒因节物惊。樽酒喜亲陶靖节，经帏仍近董先生。
雨过长风吹野塘，水深川路白泱泱。人如泽畔穷吟客，天似江南八月凉。陂下卧轮车乍歇，田间鸣鼓稻齐秧。长官应为斯民喜，准备新诗赋万箱。
郢楼吟倡近萧疏，椽笔贪抄未见书。拙客懒同嵇叔夜，少年文爱马相如。夜凉灯火心亲古，秋老江湖兴起予。欲整羸师寻战地，清风无使旧坛虚。
天帐空虚碧玉寒，露华应满汉宫盘。十分月上星光掩，四坐诗成醉语阑。楚渚雁归惊客恨，庾楼风静足清懽。一年惟有中秋赏，银阙鳌山夜未残。
莫悲人事转秋蓬，但使樽中酒不空。尺蠖屈身今我倦，南鹏飞化昔君同。天晞残雨偏宜晚，堂压寒溪賸占风。合继回源书䜩籍，楚山坚石尽堪砻。
风拂蓝溪舞翠绡，庾郎池树旋诛茅。春苹初见香生叶，夏果重来子满梢。渌酒不空期霰雪，清谈为乐敌弦匏。尘埃久负江湖志，徙倚朱栏祇自嘲。
去年樽酒共论文，一别西园迹已陈。终日城头忆王粲，清吟泽畔似灵均。懒书已负交朋责，满秩初湔耳目尘。万里江风秋思近，归心聊复借鲈莼。
大樯双橹换巴船，美满西风水接天。苏子意飞黄鹄外，梁公心在白云边。蟹肥采石秋霜足，酒滑湓江夜月圆。彩服拜亲无限乐，几多幽思入新篇。
才非王粲入荆州，淹簿三年已倦游。疏世自甘时不与，论交有得子相求。学知所乐轻文绣，言至无瑕绝悔尢。大舜箫韶方九奏，伫看灵凤出丹丘。
雨晴凉意日相亲，物物秋容绝点尘。沧海谁期泛槎客，西风先傍忆鲈人。收还志业围棋局，分付光阴漉酒巾。欲约一樽清夜话，月中凉露满松筠。
风惊梧叶觉秋还，万丈归心到北山。已许生平江海上，坐求功业簿书间。颇闻都护刊铜柱，更喜将军入玉关。朝野清明无一事，相从那使酒樽闲。
三伏方中火欲流，阴霖匝月气争秋。坐愁屋底须持盖，闻说田间可漾舟。狂草满庭泛戢戢，湿虫侵户听啾啾。独于水部添诗思，坐滴空堦兴未休。
公干长迷簿领书，渥言那似阮元瑜。暗投子有夜光璧，次报吾无明月珠。急景壮怀悲剑锷，西风高兴梦蓬壶。勉强岂使今惭古，元白邹枚亦此都。
两桨东飞下大梁，樽罍漂泊过重阳。江湖常恨连年隔，羁旅寜为万里伤。淮寺月寒芦飏白，楚林霜早菊迎黄。箧中谏纸余多少，尽写新诗入锦囊。
重入修门甫岁余，又携琴剑反江湖。乾坤浩浩何由报，犬马区区正自愚。缘熟且为莲社客，伻来喜对草堂图。西箱屋了吾真足，高枕看云一事无。
蒲侧荷翻小雨收，鲈莼高兴满扁舟。云稀树色偏宜晚，天借湖光賸占秋。孤鹜落霞闲上下，红莲白鹭各风流。此行说与同樽酒，南国江山尽旧游。
月满扁舟久客怀，石头城下暮潮回。霸王基业从吴始，人物风流自晋来。大抵险深输道德，于今榛莾蔽楼台。吟毫千百年间事，賸写江南庾信哀。
天监禅僧此结庐，石头高士有遗居。楼飞缥缈岩腰峻，庵静峥嵘阁道虚。雪后桂花香涧谷，春寒松雾滴巾裾。山中物色吟虽苦，尽是诗翁掇拾余。
先望岩端金碧明，久穿葱蒨踏峥嵘。山疑图画曾经见，地喜生平所未行。随处石泉春渇解，上方云屋夜寒生。主人着意开佳境，无负千年四绝名。
亥宫驿马岁翩翩，又作离乡路数千。拔宅今为大去国，出灾休算小行年。访寻前日停舟地，催迫穷阴舞雪天。屈指还家已无事，便应调拂武城弦。
小孤风顺水安流，湓浦欣闻已系舟。几日亭中折奇树，从今江上解离忧。客心岁晚惊催橹，雪意天寒入倚楼。东圃梅开酒更美，团圆无复越乡愁。
武昌江口见江梅，紫萼瑶芳取次开。穷腊雪寒新霁后，满枝春色为谁来。坐嗟陇首无人寄，莫使城楼有角哀。犹喜东风慰岑寂，暗香时许度蒿莱。
晓指禅关入翠屏，烟岚金碧旋疏明。旁看阴壑溟蒙失，斗上云梯伛偻行。漫兴独于元子惬，诗怀容与谢公评。区区出处劳分别，朝市山林各有情。
俯仰岩谿万仞临，恨输飞鸟极高深。青云平地人难到，流水残花路可寻。稍觉衣裾侵小雨，渐闻钟磬下遥岑。丈人不厌频来往，欲作香山得二林。
眼熟林峦认旧缘，耆关峰北入霏烟。云房直上三千尺，蜡屐重来十五年。山奥坐能朝万象，地灵深自接诸天。暂游久住均如梦，社客何须约白莲。
尽室攀萝入五峰，峰前金碧寺飞空。山当星鸟离方镇，地辟天龙海上宫。喜我徜徉泉石外，忆君辛苦簿书中。登临樽酒无因共，半夜题诗寄北风。
雾雨阴冥万壑蒸，五峰当面失云层。愁如药使迷蓬岛，路似仙溪隔武陵。已认神灵憎俗客，欲将魔障问岩僧。劳公为我祈昭圣，暂借扶桑白日升。
身在南山非隐沦，闲中官贵异风尘。清泉白日预何事，华髪彩衣今几人。虚室图书忘岁月，寿筵香火祝君亲。朝廷不以忠移孝，又说恩函拜命新。
世人行止两匆匆，公独荣亲禄隐中。清职正同香案吏，旷怀都似漆园翁。南陵兰茂晨羞洁，内鼎丹灵老颊红。虽喜论心慰迁客，区区安足识冥鸿。
仙翁来自太常班，再乞林泉捧诏还。养志只为华髪戏，无心宜共白云闲。一樽未厌尘中客，双屐同跻雨后山。为寄东宫舍人语，五峰新句两难攀。
携笻得得访云关，恰值东湖贺监还。泉石主人元好事，尘埃游子暂偷闲。心轻齐组知灵运，文满浯溪服次山。只恐东风唤归棹，江头杨柳已堪攀。
十里传书厚意将，珍肴醇酹寄山房。定知僧舍餍疏食，更欲云岩有酒乡。一饭常闻淮上报，独醒徒使楚人伤。携持明日到峰顶，试揖浮丘共此觞。
狂电惊雷晓未收，春云能护洞天游。徘徊已尽剡溪兴，秘怪难探禹穴幽。彊勉更须劳屐齿，龙钟何惮过山头。从今功德应圆满，厚意成人岂易酬。
已踏云梯上翠岑，洞中闻说更幽深。夜惊寒雨生潇洒，愁起孤猿助啸吟。白日昔传仙可学，青天今笑梦难寻。故应清兴无时尽，肯为淹留折此心。
磴险梯危路忽穷，胜游须到祝融峰。九千丈外云间寺，一万年余石上松。引手莫高疑触斗，临池毋久恐兴龙。此山惜与中都远，未得君王检玉封。
寒风吹脑赤霄边，飞鸟犹难到绝巅。下见人间又成海，恍惊身世此何天。岩腰半白春留雪，僧面多黔日冒烟。我亦淮南宗姓后，举家应合到神仙。
云壑登临杖屦随，狂歌清醉乐忘疲。拍肩正赋游仙曲，回首还吟陟屺诗。春草便惊南浦别，寿觞应慰北堂慈。区区流水高山意，常有孤音托子期。
小雪峥嵘变晓寒，旧年残腊破新年。明生月魄初三夜，气动春灰五九天。蓼甲韭黄随绿酒，彩幡罗胜上华颠。故园欲告西畴事，思我枫林楚木边。
篮舆微风迎晓凉，细碎草木无数香。千岩云归雨未足，几冲水浅禾难秧。松下阴森石桥冷，竹边曲折溪路长。西家又得避暑地，翠微亭在山中央。
行穷葱蒨坐清凉，隐几川原一炷香。小雨径从前岭去，高禾移就下田秧。禽声不见山情悄，江影新生客思长。政使归期犹远在，白云游乐未渠央。
舟伏盘涡傍浅沙，北风寒日气清嘉。初从矶口询渔舍，渐入云林问酒家。万里欲飞愁若絮，小炉危坐眼生花。筋骸养作衡山力，坐拥肩舆听噪哗。
青斾不见山云深，何以慰此二子心。阮修杖头故应在，黄公旧垆无处寻。求有不得事当戒，兴尽必返愁难任。仙家竹叶未必美，舟尾茅柴还可斟。
佳山逶迤抱故国，危观突兀凌长波。仰凭飞景赤霄近，下瞰万木苍烟多。三阁繁华芳草在，七朝风物一禽过。后人未见兴亡本，秪笑陈家玉树歌。
碧波弥漫起春湖，草色黄深岸四隅。新谢小桃双燕至，从南微雨好风俱。暂来秪是林泉客，长见须凭水墨图。无数凫鸥记相识，近人浮泛满青蒲。
阿母宫前阿母池，池光清滑泻玻璃。岸擎黼座涵佳气，影上仙衣润彩霓。灵液发源来海谷，飞花随泛出桃谿。羽车鳯盖无消息，寒月沈沈宝殿西。
礼局仙人两俊流，高才相敌异商周。北溟风水初登化，南楚江山晚并游。契阔歳华归大笑，留连骚雅入冥搜。江边一醉惊离散，应有功名约白头。
山头云木郁青苍，山下江流净鉴光。亭阁瞰临惭旧句，岩溪开筑想前良。心甘水石忘羁宦，耳冷弦歌叹土乡。寂寞先生与丛竹，相看孤节几秋霜。
元日江湖万里身，四方南北等埃尘。莫悲天地如行客，还喜潇湘见故人。渌酒桂盘催献歳，小花罗胜写宜春。渊明只向东风醉，应笑穷吟浪苦辛。
梦比光阴一鸟过，四年江渚负长哦。逢君旧眼青犹在，惊我寒须白已多。言偃政声方浃洽，茂陵归思独蹉跎。何时又见挥吟笔，快若轻丸下峻坡。
楚雪飘残四望间，江山晴气扑衣冠。晓余霜日明昆岭，清极人家在广寒。賸琢琼瑶君句巧，相当旗鼓我才难。青天寂寞浮云尽，最爱春风几鹤盘。
当年蓬馆近储胥，红璧东西对直庐。绵𫈵同参台曲议，芸籖分校御前书。朅来憔悴骚人国，随见光华使者车。庄舄有吟皆病思，赏音徒欲慰顽疏。
猛脱尘劳厌竞驰，归来不着楚骚辞。江家有宅能依竹，陶令临流只赋诗。檐北岳云供顾望，水西州市隔喧卑。康强八十人难者，此外穷通各一时。
玉府文华异俗氓，丹山毛羽尽祥珍。伊皋相业光前史，王谢家风世有人。好学少年忘贵胄，摛词奇藻敌阳春。如今四海皆桃李，曾见槎通万里津。
东风杨柳认春天，𫐆辘车音向郢山。久客不知游宦乐，五年方喜取书还。边兵近日屯湟水，汉将何时入玉关。自古诗人多慷慨，功名无使壮图间。
郊原新雨静纤埃，路下霏烟白玉台。辽鹤应悲里中旧，仙凫今自日边回。云端心望髙堂喜，马上诗寻故社来。牢落不才疏世者，尚贪斗粟变蒿莱。
春郊寒食叹淹留，巧映秋千树色柔。杏萼离披翻白雪，柳花轻薄聚圆球。风光无赖撩归思，节物相逢眷昔游。塞下尘埃侵梦想，何时仙袂揖浮丘。
林梢黄绿野禽鸣，泱漭春阳泛地平。禁火人家甘冷淡，浴蚕天气趁清明。谁将马络寻春去，独佩诗囊傍水行。稚女弄花田叟醉，笑歌真是太平声。
燕雁南来久客惊，寥寥风色试寒轻。吟残红叶诗无味，归识沧洲梦有情。歳晚壮怀同剑冷，楼高愁思共云生。渊明无酒重阳近，几日东篱绕竹行。
枉尺诚非圣贤事，守道固与时俗违。难哉仕者行已志，况复儒生疏世机。喜闻传告令尹政，应归湔拂尘土衣。快君高举叹留滞，把酒为歌黄鹄飞。
林雨幽深止秀奇，中间宁有大颠师。漫劳雪客乘舟去，郤是云僧采药时。归兴忽同分岭水，余怀谁共一枰棋。故应重作春游约，已觉东风傍柳枝。
西城十里入溪林，顿觉尘埃脱醉襟。浅渚败荷萦白晓，淡云疏木抱清阴。陶潜但有思归赋，韩愈殊无善吏心。遗照主人应念我，试将秋思写瑶琴。
子云寂寞歳将回，门静因逢载酒开。白雪雅歌邮置去，红泥仙榼印封来。亲闱即日先称寿，宾席何人伴倒罍。莫作独醒孤远意，杜郎亲拨冻胶醅。
曲台仙客苦能诗，思入风云学有师。楚国大夫吟泽日，江州司马爱山时。年华悄悄还杯酒，尘事纷纷付奕棋。想得怀归心似我，越禽常自记南枝。
钱家书橐盛儒林，禹穴时容探万寻。嗜好自同皇甫癖，写传应慰献王心。此于取与无伤义，盍以幽奇付赏音。犹说冬官未通借，览之安得有千金。
换骨欣逢九转丹，东风迎歳雪梅残。玉良试火增虹气，鹤老经春怯露寒。诗就越声惊恻恻，梦回天乐记珊珊。故应有德神明相，宁事祈禳叩夜坛。
楚雨廉纤无尽时，园亭惟有草菲菲。桃花泛水飘红去，燕子贪泥带湿飞。润彻玉琴春气弱，声侵罗幕夜寒微。东阳病骨疏慵甚，留取清樽待霁晖。
左右青林抱邃深，径随苍藓上烟岑。陵迁渐失三湘事，春远闲伤万里心。我爱白云亲鸟道，谁临沧海较蹄涔。北栏曾指鸿归处，杳邈乡山不可寻。
四临千里一危轩，洒脱尘中两耳喧。隐几风波随客棹，对江金碧露僧门。数峰烟老灵妃国，三月花残杜宇村。不得相从嗟筦库，新诗犹喜慰冥昏。
公游何似拙翁岩，盘磴先经释子庵。视听稍遗尘种种，高名聊换府潭潭。时驱万象归吟几，尽洗丛荒破暝岚。更有风华入春望，名园都在面东南。
于此登临称谢公，湘南奇观欲吟穷。天沈暮鸟烟氛外，山抱春城雾雨中。陂岸放车看宛转，寺檐飘铎送玲珑。老僧已许炎蒸日，为借清风解簟筒。
缥缈飞亭倚半空，景来酬对不知穷。天开云嶂轮环外，地蹙林丘尺寸中。时有桂花飘馥烈，恨无泉玉泻玲珑。楚人不识灵均意，江上年年费粽筒。
背倚丛冈面佛宫，登临酸足喜途穷。白红花意生洲曲，紫翠山姿落酒中。寒鹭见鱼行历刺，珍禽惊客语玲珑。亭前雨足农知歳，免卜灵龟灼腐筒。
隐几凭虚万景空，浯溪能使决山穷。于今川陇民歌处，曾是干戈霸业中。苹末起风香细碎，水光浮日影玲珑。苟能适意茅檐足，何必鸳鸯碧瓦筒。
铙鼓催船下洞庭，几滩冰涩滞双旌。峥嵘霰雪暮寒重，早晚潇湘春水生。君意喜先湖雁去，我怀方共夜乌惊。明年奏课趋云陛，拜罢当如汉仲卿。
曾伴篮舆入翠微，杪斋终日醉春晖。亲烹林笋班犀大，旋脍溪鲂白玉肥。歳月几经鸿北去，风云应有梦南归。犹令猿鹤无惊怨，闻说频年见锦衣。
湘城风物向秋新，兴入羮莼与鲙鳞。叶舞霁红枫映寺，蓓含霜紫菊迎人。瞻望河汉乘槎客，歌咏仓箱击壤民。欲放幽怀到沧海，徘徊黄鹄更伤神。
平昔名场气吐虹，青袍霜鬓老湘东。旧交半在云霄上，壮志都销水石中。楼上买鱼乘酒熟，舍边秧稻指年丰。清风令德人胥化，合使乡闾号郑公。
楚雪三经橘柚天，君恩新许出湘川。虽非殿席虚中夜，且胜台郎谪九年。歳晚病怀孤剑外，江寒归思乱云边。妻儿莫恨归装薄，賸得诸公锦绣篇。
湘南窃食汉盐官，长记灵烟魏阙端。隙过白驹三歳月，萍漂沧海一孤寒。九重寛宥环初赐，万里归心斗欲干。常愧主恩深未报，慨然真喜脱囚冠。
几年南楚听哀猿，自昔江湖忆帝阍。粉骨何禆天下事，赐环难报圣君恩。余光久记仁人里，引重仍惭长者言。安得新官来棹速，更随春色到乡园。
祖门俦子又诒孙，善庆儒科燕后人。雁塔继题三世字，桂林仍见两枝春。稽山照邑天如画，霅水浮州地绝尘。我亦浩然归思起，明年双棹趁吴莼。
相逢相别立湖边，几见樽罍换歳年。簿领初离仲宣幕，政声犹屈武城弦。归舟落晚惟荒寺，病枕惊秋听早蝉。咫尺松风亭下路，可怜云雾隔青天。
一夜风声海沸腾，束衣寒屋赴晨兴。云吹惨澹天西月，马踏玲珑雪底冰。吏事不堪年老大，归怀那复病侵凌。遥知宴息庵中梦，正在仙门第八层。
二月晴霜冷逼人，深红桃萼烂缤纷。寒中悄悄春强半，湖上悠悠水十分。心厌留书期谢病，迹疏樽酒忆论文。东风留着芳华在，何日仙凫下白云。
君来惟有岸蒲青，落寞羁怀独此行。远浦自迷眷草色，绿阴初变夏禽声。龟毛兔角知何物，鹏海鹪枝各有情。且共论文一樽酒，吴霜从向鬓间生。
地远城东得得来，正如湖畔共含杯。眼中故旧青常在，鬓上光阴绿不回。归去汴桥三鼓月，相思梁苑一枝梅。我闲时欲寻君醉，为备芎醪更满罍。
年来高兴满莼丝，寒薄春风骀荡时。稍爱燕脂开杏萼，已惊香雪烂梅枝。老于乐事心犹壮，病得新诗和独迟。何日华镳向金谷，拟追仙翼到瑶池。
江州居士赴东城，旬月相忘不寄声。闭户迩来能避谤，求田何处欲归耕。笔端浩荡词逾壮，胸次崔嵬气未平。我有白羊新赐酒，浇愁聊可一杯倾。
九陌无尘夜霁天，两都风物故依然。车驰马逐灯方闹，地静人闲月自妍。佛馆醉谈怀旧歳，斋宫诗思锁今年。传闻公子微行处，门外骅骝立绣鞯。
时哉风物媚郊原，无赖禽声对客喧。山色带烟屏依汉，春阳凝日浪浮坤。河功田利兹为重，士贱民劳岂足论。仙老不妨持道气，朝餐华景望朝暾。
平湖胜势抱南城，花气蒙蒙馥近坰。黄变柳条归老绿，红残桃叶换尖青。春乘病后成多感，事向闲中见未形。日日携茶唤宾友，吴泉烹尽惠山瓶。
车马传闻渐欲还，河边陈迹弃春湾。暌离心恨三秋月，积累功成九仭山。从事独贤公弗叹，散材无用我宜闲。放夫急趁兰洲赏，寒食光阴俛仰间。
大夫才业帝都俞，清洁寒冰在玉壶。流马阜财求八使，铸龙班节重三吴。海门晓日迎飞鹢，笠泽秋风趁鲙鲈。亦欲东游闻米贱，行台还可庇疏愚。
蒹葭曾愧倚瑶琼，京兆经年共左厅。屡喜足音临病几，独何才力致虚囹。闽山近部荣乡绣，越客何人识使星。随看锋车下江海，归来人物重朝廷。
名花多自洛城传，物色春工十指间。渐买姚黄并左紫，恨无伊水对嵩山。主人妥妥多材艺，俗客悠悠几往还。惟有万竿亭背竹，霜青偏解照衰颜。
秋水弥漫山翠微，西风恰好坐吹衣。浓云将雨东西去，白鸟窥人下上飞。陵谷是非询野老，沧浪怀抱负鱼矶。迟留莫听严城鼓，待得双桡弄月归。
芳丛百朵烂红云，曾倚西轩醉两春。梦雨一惊巫峡曲，佩香常记汉江滨。病怀日负杯中物，花意今看檐上尘。回首东风君自问，栏边更有后来人。
寒门秋色阵云飞，雉堞烟青画角悲。河坼波涛含赵魏，星分毕昴半华夷。太原𤞤狁当征日，瀚海单于欲战时。六十万兵闲饱死，谁怜山后八州儿。
今见黄州庆有余，侍郎门户已容车。风流地望乌衣巷，潇洒仙人碧落居。三亩江家须种竹，一区扬子独藏书。东平我久犹如客，何日菟裘近里闾。
随马卢泉碧玉流，野林春鸟语钩辀。桃飘残萼红堆水，麦换新苗绿满畴。世味浅深聊尔尔，生涯消息强悠悠。不如收拾诗千首，要似张家万户侯。
茅剪幽庐小圃东，葛巾藜杖称高风。守方固恐形为累，内照应知色即空。出入有虚还有实，辉光无外亦无中。世人欲识圆明事，盍问名庵隐几翁。
谁识斯文久寂寥，希声杳杳思滔滔。气无外物纤毫累，才有灵光万丈高。误借鼓钟娱海鸟，自堪奴仆命离骚。哑钟亦欲烦君手，能为孤音解郁陶。
往歳仙游白玉台，拍肩曾喜得洪厓。高门已觉阴功在，古狱犹嗟宝气埋。风竹夜声清醉枕，雨峰秋色滴吟斋。大夫未老无多叹，会见勋名与愿谐。
帝所图书歳一开，及时冠盖满蓬莱。发函钿轴辉唐府，散帙芸香馥汉台。地富秘真疑海藏，坐倾人物尽仙才。独怜典校来空久，始得今年盛事陪。
士誉民讴楚粤间，相逢倾盖问南冠。吟余候馆春风峭，病后湖天霰雪寒。应喜白云瞻望近，独怜沧海去归难。雅歌赠我琅玕意，欲报惭无两玉盘。
大雪填虚翻海波，袁安门户可张罗。寒惊春絮因风早，病觉空花向眼多。梁苑喜开陈桂酒，郢人谁已唱兰歌。少年抚景应须醉，莫学衰翁著睡魔。
天历开祥歳屡登，命元颁号继熙宁。春风寒色犹烧腊，北斗杓端已转星。初退贺班东上阁，郤观郊乐太常厅。便期节物寻樽酒，莫问吴霜换鬓青。
大禘新元诏太平，万方承庆日神宁。寿觞别殿称山岳，治象端门灿日星。放伏暂骑归舍马，束衣还就致斋厅。史官不用占风瑞，从此丰年纪汗青。
一鹗将从北海飞，岂如穷翼老差池。方嗟簿领迷公干，尚喜琴音得子期。别思俄闻赋南浦，残花犹可醉东篱。留连且此同樽酒，归去鲈鱼未过时。
昔歳相从向此都，重来风物变南湖。庄生达观尝齐鷃，张翰归怀岂为鲈。世事不穷劳强勉，官期犹远盍踌躇。新诗易得皆精好，真似元和咳唾珠。
濉园文雅久湮沦，居守今逢紫禁臣。右客游梁似司马，主人开阁等平津。不才亦预门生旧，承乏来趋幕府新。共喜风骚坛将在，箫韶时许击辕亲。
公归真足慰儒林，云日重瞻帝阙金。聚散可惊陈迹事，行藏谁见古人心。春还汉省苔新旧，霜逼吴船水浅深。坐忆茂陵犹未去，悠悠徒有病中吟。
凛凛英风数百龄，舍生知与义相形。莓苔老涩穹碑暗，云木疏寒古殿扃。自许孤城摧虎兕，至今遗事炳丹青。二公死所真难处，独恨临淮有遁刑。
积雨廉纤气已凄，暝云凌乱四天低。吟怀摵摵声侵竹，归思沄沄水拍堤。东海可能均霁日，北风曾未逆阴霓。应须更问淮南米，莫厌留连鹢首西。
锦绣龙鸾仗卫新，绛袍黄伞拜行宸。天开云日端闱晓，歳谒衣冠别庙春。归辇顺风传鼓吹，广街严跸静音尘。上元咫尺瞻游豫，更慰都城望幸人。
诏移清跸下斋房，访道天临舜上庠。正坐横经开鳯扆，衮袍接武照鹓行。雍宫故事收炎汉，阙里斯文盛素王。宜有诸生知圣作，勉趋贤路起东堂。
走马东郊春早时，宿云容与澹朝晖。溪边水暖鱼初上，塞北风柔雁欲归。君赏已夸梅白早，我来仍见柳黄微。年华恰恰催吟醉，从此朝回日典衣。
漠漠阴云晓蔽空，稍看疏雾泛冥蒙。郊原脉起新春雨，帘幕寒生半夜风。纵步杳难寻旧苑，习仪聊复望祠宫。霜台监察心宜喜，闻有精诚祷歳丰。
霜意云情晓欲寒，城南驱马面晴川。路寻红皱黄团舍，兴入丹茱紫菊天。摵摵园林惊晚歳，纷纷场圃见丰年。君恩未报归何日，空使荒芜靖节田。
汉烛青烟下九阍，东风瑶圃燕元臣。诏驰御斝深行酒，露剪宫葩别赐春。不为梦魂闻广乐，许留光景缓严𬮱。曲江冠盖华林客，未有三师解组人。
膺门早歳预登龙，俭幕中间托下风。敢谓弹冠烦贡禹，毎思移疾避胡公。论文青眼今犹在，报国丹心老更同。夜直沈迷坐东省，斋居清绝望南宫。
一庭春桂与秋兰，元礼龙门笑闭关。不以使台严陛级，盎然和气见声颜。平生怀抱风尘外，终日图书几席间。天下苍生瞻世德，东山宁许乞高闲。
锦花香浸碧琉璃，谁折芳丛下帝闱。横袅正疑豪客缆，双垂曾见妇人衣。长条卧蘂胜繁李，密叶攒英似紫薇。系取东风留节物，还家犹及醉春晖。
天园节物见芳华，春暮重开白锦葩。鬭叶浅深琼散蘂，封条匀闹雪团花。玉翘无日真仙国，月帔垂栏上帝家。若向阆都论品第，可容沧海碧桃夸。
四纪翺翔览太平，三朝出入盛勋名。对敭徽省官仪重，谒款殊庭使事清。桃李春风多惠政，鸾皇云路半门生。少贪嵩洛乡邦好，人望岩岩在老成。
位并枢庭今四贵，官升太尉古三公。寿眉仙骨风尘外，琳馆真都禄隐中。治第颇闻齐绿野，放心宁遂伴冥鸿。满怀霖雨功犹未，勉起行看谢傅东。
元丰天子赐安车，黄髪翩翩翊圣初。坐省故携灵寿杖，会朝仍驾虎贲舆。平泉花木眷常在，辽水城池鹤自如。身是赤松无一事，乳桐孙竹看扶疏。
庆历承平已庙堂，三朝勋业遍旗常。昔虽郭令曾忧畏，今比留侯更寿康。赐饯饔人移玉食，宠行天藻烂云章。想公賸觉西都乐，门外逍遥绿野乡。
诏书新出未央宫，始识谋深别有功。就第愿陪唐九老，临轩方册汉三公。翩翩雏鳯仙山上，两两阶星祖帐中。贵齿尚贤圣朝事，可须归兴羡冥鸿。
风霜乌府不谋身，丞掾鸿枢号得人。九转已欣丹换骨，一麾聊免甑生尘。时今关陇烟云静，地古岐周气俗淳。正恐暂均劳逸去，肯容文酒恋朱轮。
得郡同时下帝𬮱，相闻鸡犬再冬春。名场步骤元希久，官牒推移愧积薪。一笑醉余双白髪，千驺南去两朱轮。劝公少乐淮阳卧，来伴林边杖履人。
左符初作鲁山行，便有萧然物外情。出入宦游金马旧，平生风望玉壶清。秋花黄紫罗千本，宴豆甘珍聚百名。谈笑挥毫得佳句，从容聊喜暂班荆。
云木疏寒天未霜，一尘清不点衣裳。白鲈南国归怀壮，黄鹄西风去路长。揽辔便看红旆转，衔杯聊共紫萸香。相思肯惜琼瑶寄，时有楼边雁北翔。
瀛州日日聚华绅，旧德如公更几人。寂寞穷经甘白首，风流投老就朱轮。光阴不负围棋局，谈笑须还漉酒巾。朝议虽知弱翁久，不如方国慰斯民。
曩昔清襟江上开，九华山色照樽罍。中间世故何胜道，晚歳仙都幸一陪。康乐又从沧海去，次公曾自颍川来。春秋坠学应犹在，闻说新书胜玉杯。
神标人慕紫芝眉，襟韵谁量叔度陂。相与论心惟有竹，未能无意独于诗。东风腊尾消冰雪，南浦船头转鼓旗。想及下车春恰恰，汀洲烟雨白苹时。
鳌阙昆峰路不赊，单车聊复向褒斜。东山行止繄民望，康乐文章自世家。政在冰壶人畏慕，诏移金节使光华。百城争欲扳遗爱，岂独诸生恋帐纱。
叱驭灵关万里行，爰书丹笔刺祥刑。过家旧社瞻卿绣，入蜀何人识使星。梅福上封推变异，望之雅意在朝廷。华阴道过行台路，共醉西湖赋鹡鸰。
歳晏风云剑外天，故宫形势旧山川。地环锦绣三千里，兵后歌钟一百年。金马已陈公子赋，海棠应补少陵篇。官私侈忲斯民病，可贺于今使者贤。
文人家世积清芬，二许遗风见子孙。学问共推元凯库，衣冠争望李膺门。西垣润色文还古，东土留居政有恩。归奉汉皇前席对，岂无今士所难言。
倾都冠盖拥西圻，一节移归四牡驰。魏阙云烟天近处，隋河冰雪歳穷时。行藏粗识贤人志，疲拙难当国士知。妄欲与公论异日，区区何用召棠诗。
肯与衰颓论久要，爱君才健气飘飘。声名桂苑曾晞冀，风节霜台愧续貂。分落江湖惊几歳，喜同文酒驻双桡。天寒不奈隋河浅，又使清谈付寂寥。
文章盈箧几千篇，去有山涛吏部贤。梅意向人冬至后，云阴含雪北风天。非今是古俗皆尔，叹老嗟卑谁不然。知子已能操学谊，行藏吾欲看他年。
使旗猎猎橹呀呀，斋舫飘如上汉槎。待得江南鲈作鲙，暂从辽海鹤归家。清谈挥麈临千里，隐几看山过两衙。零落谪仙遗迹在，为寻荒冢吊云霞。
浩然歌笑脱青纶，高调冥冥彩服还。智达能遗名迹去，英雄宜为泰平闲。秋风酒榼携寒野，春雨兰芽长旧山。养已奉亲心两得，世人行止是非间。
去国身随浊汴倾，瞥然双浆若孤鹰。不知堤木藏金谷，但见渔人说武陵。已许生平倠水石，坐看名利仅蚊蝇。从今所至停舟问，诗酒虽衰亦强能。
去秋今夕舣归船，雨湿湓江叹隔年。幸此一轮开霁魄，郤嗟千里共秋天。更为来歳悠悠约，安得清光夜夜圆。孤馆悄然谁晤语，满庭寒露湿苍烟。
半月徘徊去鲁迟，二年樽酒奉音徽。又贪圣宠移金节，还使乡人笑锦衣。天地中间真远客，田园芜没盍来归。东州不拟多时住，已傍芦溪作钓矶。
京雒尘埃各未湔，古城潇洒向秋天。今朝屈指终三伏，此地衔杯已六年。老喜交朋频把臂，拙无材力可求田。君当记得鲈鱼约，何日相从上钓船。
三月鹏云接翼飞，歳穷飘泊动相思。独临谿槛看山处，正是江天欲雪时。连辔都门君不至，合簪秋浦我来迟。明年尚好方舟去，醉倒春风有旧期。
古邑东风桃李残，故人高卧白云间。我知原子贫非病，谁识萧生志抱关。相遇正逢春事晚，已衰难伴醉乡闲。卜邻惭愧当年约，依旧无钱买北山。
都城分袂下长淮，闻说灵槎犯斗回。天上夜蟾千里共，江南秋雁尺书来。莫悲琴剑犹羁客，岂有英雄老俗埃。此去玉皇恩泽异，龙飞新榜看风雷。
胸中奇蕴入天渊，平昔英游梦寐间。宝剑早因灵气识，卧龙今惜壮图闲。匈奴尚敢乘黄屋，汉骑新闻戍玉关。应共将军话功业，酒酣朝夕望燕山。
湘水衡山冠楚西，逢君曾与胜游期。桥跻危蹬寻僧去，月满归舟载酒时。歳律别来惊易改，琴徽空自寄相思。试看湖上梅应老，不解东风赠一枝。
到此翛翛欲羽翰，长檐危槛压潺潺。高低步障千花磴，远近屏风四境山。兴为南楼虽不浅，倦如飞鸟亦知还。偷闲拟上三年计，宁愿齐侯五月间。
春皇消息到人间，屈指年华笑侧冠。梅蘂暗黄初过雪，兰芽浅紫未离寒。时哉物逐东风乐，老矣心于胜事难。惟有林泉随处好，可须岩谷隐归盘。
记着蓬瀛向此开，清明帘幕望高台。老惭苍鬓亲花萼，病负眷风厌酒杯。青盖绮罗寻径去，画船箫鼓转溪来。不知好事楼前客，便有嘲吟倚马才。
不到灵房二十年，背依丛岭面平山。风吹桧柏周遭雨，地蹙冈峦寸尺烟。合有高亭临绿筿，恨无长甃引清泉。携笻占得频来往，谁似香山白乐天。
变化洪纤付一陶，中楹瞻望赭纱袍。有才元子名为污，失意刘蕡策自高。青史异时观壮士，黄衣何日调南曹。居闲更觉新诗好，词力还堪仆命骚。
昼永风闲玉局平，机心相轧掌中兵。敌家只欲乘虚夺，完地何劳用劫成。纵使仲宣强记在，枉将陶侃寸阴争。旁观有诀君须信，大抵骄贪悔吝生。
太白谿边思会遇，九华峰下共登临。高楼一别江南醉，几歳同为塞北吟。漳浦旧怀多感慨，建安遗响未销沈。言虽穷苦君能听，试写孤音入夜琴。
清门令德江南吴，三纪兰洲心自娱。明时中林隐君子，蚤歳东门贤大夫。老去笑谈惟玉尘，病余风韵更冰壶。世于出处罕无意，两忘未见斯人徒。
三径长篱依断崖，筑堂能向紫溪开。案头日有青精饭，堈面常浮白玉醅。坐对云山飞鸟没，笑看花木早春回。高情不厌城中客，更许时时杖履来。
四十悬车三十年，白云山下古溪边。松姿郁郁霜中寿，鸿意冥冥物外天。归为田园陶令达，化行乡党郑公贤。我惭出处今如此，应得高人一粲然。
卜筑南城三径开，寛恩容此养衰颓。舟从灔滪堆中出，人是邯郸道上回。憔悴幸非兰泽去，因缘如为祖山来。江湖本是忘机地，笑许残年付酒杯。
诗坛曾识旧将军，新寄长编慰俗尘。梦到钧天醉闻乐，心疑明月暗投人。谁悲正雅全忘古，自是淫哇毎乱真。安得高门占旗鼓，与公吟啸武陵春。
江南太守画船飞，湘水羁鸿病翼迟。歳晏风霜时易失，人生离合事难期。相思坐叹琼枝隔，寓意徒令玉轸悲。遥想翠屏山下望，楼中还有谢公诗。
斯文复古魏郊东，落落名孙祖气同。待诏方探采兰舍，最书催见受厘宫。十年樽酒瞻燕碣，几日歌吟笑郢中。天下求才君必用，莫悲长剑匣秋风。
主人潇洒武陵仙，别业河东大道边。心画美田皆枕水，手栽佳木已参天。园林有地时难者，钟鼎铭功事莽然。倦客过门空大嚼，卜邻安得买清泉。
故人别墅俯青郊，曾许幽人近结茅。苔壁雨荒留旧迹，竹林云矗见新梢。楼成白玉山无主，鳞出黄金客有肴。怅念同游歌楚些，风声萧飒鸟咬咬。
桃源亭北值佳辰，桃萼飘残晼晚春。缇幕惜芳林下子，彩袗修禊水边人。风谣渐喜南音变，节物偏于久客新。道不与时当勇去，归心何必计吴莼。
一夜奎星向紫微，朝来黄鹄又东归。谢庭春入新红药，吴苑花迎旧绣衣。疲马顾鸣还有恋，惊乌飞匝欲何依。无聊病况将离思，并写孤音白玉徽。
诗酒相从道久微，东西冠盖两将归。许公文诰专鸿笔，太白江湖醉锦衣。揽辔慨然俱有意，系匏于此独无依。犹怜誊得河梁句，常与都人记盛徽。
金鱼宝带紫微仙，刺史荆州帝倚贤。仁入刑书无滥狱，政通和气屡丰年。芝函晓下浮云阙，奎曜宵还北斗天。士望区区翰林主，不知舟楫赴商川。
三国遗基楚子宫，洞庭游乐与民同。画船载酒春波绿，叠鼓随车夜烛红。爱此南阳歌召父，学如西蜀化文翁。去思不用甘棠赋，恩在邦人骨髓中。
永昭陵上土新干，又见弓遗四海冤。旒冕嗣天承顾命，金缯倾帑入私门。已多困瘠悲邦衅，况有跳梁玩国恩。归奉清闲疏奇蕴，席前应讲太平源。
旌旗占晓动星躔，冠盖倾都海岳旋。归觐明堂瞻日表，过家郧社卜松阡。郢山残雪梅寒后，汉水东风柳暖天。无限春风入佳句，何时珠玉看盈编。
簪绂忘怀出处均，行行犹眷楚都春。嗣皇小毖方求助，太守三公古重民。燕厦久依王粲幕，鹗书曾愧孔融宾。士儒以义酬知己，敢向东原涕满巾。
春城别去已秋穷，犹喜音书继递筒。身外光阴一飞隼，天南踪迹两飘蓬。夜乌三匝惊明月，胡马长嘶向北风。无酒无人更无菊，重阳愁过鹿皮翁。
年华欢绪两蹉跎，飏白浮红日日多。酒怯病怀无旧户，睡便春昼长新魔。些思楚客招魂语，噫笑梁生愤世歌。鸟雀相忘来亦少，不须门外更张罗。
半年西邑秪徒劳，天数人谋两不饶。分定一枝难驻足，时来三组并垂腰。是非未了今犹古，饮啄诚安谷亦乔。何日一尘能负郭，杖藜春雨看眷苗。
求田问舍此心劳，两处如闻胜势饶。张氏泉塍近城角，邵家林屋在山腰。倒冠来伴樊川杜，飞舄新闲叶县乔。昨日雪霜枯槁地，百般苍翠发新苗。
诛茅搜险旋寻真，闻说山岩一日新。佳境留连应有待，先时登览岂无人。披榛好石来如召，随手清泉应若神。不独山中兴胜事，几多风爱在邦民。
使君镇爱鹿头山，图画歌吟共为传。尘世那知武陵事，时人争诵永嘉篇。行春游醉常劳梦，按部登临又隔年。有客平生志林壑，坐怜双眼隔云烟。
故人江驿寄瑶华，紫玉枝头散嫩霞。日暗露桃春尚浅，醉余收面粉难遮。绿溪地静东风遇，雕槛香寒晓月斜。水满琉璃聊自喜，不堪尘眼只空花。
萧疏仙梗擢芳华，巧刻圆琼傅淡霞。素质本非桃杏质，酡颜聊避雪霜遮。香含暮雨栏边散，艳倚春风鬓上斜。闻说樽前偏属党，青黄朱粉更无花。
仙圃瑶林冠物华，靓英明媚洗晴霞。醉装却费胭脂晕，纨扇应烦绛粉遮。天上念奴春睡足，风前飞燕舞容斜。后房宜劝歌声小，惜爱今年第一花。
色不夭秾始是华，仙家林观倚云霞。春酣白玉醅香入，日射红鸾扇影遮。攅萼乱须能淡伫，抱枝寒蓓更疏斜。为寄瑶林主人语，争妍应有曲房花。
绿玉交柯蔽郁深，碧萝寒幄静沈沈。最宜初旭晞晴霭，时有珍禽宅翠阴。终日对为佳客伴，几年相慰故谿心。主人已有秋风兴，更听疏蝉抱叶吟。
九秋风露下星榆，玉刻圆钱散晓株。人住水涯多白髪，地应花谷近清都。按香清酒登新谱，益气轻身载旧图。移取黄堂朝夕见，北洲亭远故台芜。
清根灵气本仙通，白玉葩华绿玉丛。山远莫寻幽谷水，洲香聊近百花丛。神寒缥缈梅同格，英出繁多雪愧工。篱下区区醉金蘂，郦卿应笑鹿皮翁。
应怜陶令爱东篱，分付黄花特地迟。百卉浪随秋色尽，孤芳自与岁寒期。冷香直欲梅相鬭，金蘂悬知雪更宜。空使诗人咏重九，天公造物本无时。
翼子诒孙庙社功，忧劳嘉祐治平中。泽流自配皇图远，仙去谁期寿劫空。三献奄违长信殿，万灵神会永昭宫。母仪五十年间事，愁入西郊鼓吹风。
孝孙皇帝念终天，毁慕难留王座迁。庙谥易名尊四字，宸闱行服自三年。宝衣鸾鳯藏华殿，哀仗星辰下洛川。从此都人想游幸，无因重见九龙𫐌。
怀诏归来望九霄，伾山才隔渡河桥。履声未彻君王听，车左俄悲道路招。韦氏诗书传秘阁，石家孝谨冠中朝。灵輀闻说都门过，愁彻西风鼓吹箫。
百岁悲欢俯仰间，讣惊畴昔涕汍澜。玉堂天圣传先契，兰省元丰事长官。寂寂尘音华屋闭，萧萧云木故山寒。深心令德今何愧，付与无穷后世看。
橐笔周旋侍汉宫，慱知前载问无穷。朝廷人物儒林丈，家世文章太史公。俯仰顿惊华屋换，声容徒望𰬸帷空。寝门一哭何嗟及，付与悲哀挽铎风。
平生襟尚苦清通，白首耽心翰墨中。万卷囊书推沈氏，一时碑字贵颜公。尘栖村馆稀宾至，山抱佳城与祖同。已矣善人那复见，萧萧溱洧只秋风。
大夫门户斗魁旁，落落南宫旧望郎。收敛壮心书万卷，沈浮高兴酒千觞。乘骢始欲新年去，藏壑俄惊半夜亡。索我赠言曾未暇，哀怀今变绋尘章。
仙骨萧疏古柏秋，合于尘世独悠悠。人间未熟黄粱饭，天上新成白玉楼。隐几不闻遗治命，飞旌何日向西州。识君惟有崔夫子，预说衣冠一蜕留。
前月南河欲放船，壶觞一夕暂盘桓。吐霏珠玉音犹在，风折筼筜墨未干。皎皎不应随物转，滔滔从此缔交难。孤怀幽调谁知者，寂寞金徽不复弹。
吴兴空望使君车，道厄陈州亦命欤。归路自为兜率去，遗忠谁访茂陵书。秕糠世俗心无累，兰玉阶庭善有余。一束生刍犹未至，春风洒涙满襟裾。
眼看飞雁手携鱼，似是当年绮季徒。仰羡知几避缯缴，俯嗟贪饵失江湖。人间感绪闻诗语，尘外高踪见画图。三叹绘毫精写意，慕冥伤涸两踟蹰。
吴越声飞二十年，缁衣空复叹遗编。紫芝眉宇风尘外，太白文章锦绣前。可是石渠方载笔，未应水国要归田。他时雪里相逢处，能记骑驴孟浩然。
世路难行肯效尤，蒲萄斗酒换凉州。春风不到仲文树，野水犹沈梦得舟。珍重故家青玉案，徜徉乡社翠云裘。淮南十里莺花老，月照关山笛里愁。
红旆寻幽东郭旁，泉岩新得冠殊方。一川气象天开作，万古荆榛地蔽藏。崖穴乍惊堂室辟，榜名知与日星长。异时人指溪桥水，思爱还同召伯棠。
壁立东南第一峰，问名知是葛仙翁。丹砂灶逼云头近，玉井泉流海眼通。六字籀文天篆刻，鼓间洞室石帡幪。我来整屐层峦上，无数群峰立下风。
耻向承平便拂衣，乡邦还得拥旌麾。昔年曾预儿孙列，投老犹疑笔砚随。忠义一门均许国，箕裘万石亦遭时。朝廷虚日方圆任，功业当看帝载熙。
绿蒲浅水清回环，浪头雨急声珊珊。画桡惊起远近雁，宿霭欲乱高低山。败蓬半漏野更好，短缆数断迟转间。谿翁此日乘浩渺，搔首坐哨烟云间。
闻说能文山阁老，比年幽兴著林泉。自开鹿苑知何门，不向虎溪今十年。寥寥清言坐中士，皎皎寒月山间天。不堪世俗看支遁，曾有篇章忆惠连。
空堂无人日长哦，风松助我涧云和。苍颜古木喜相似，爱子亦有凌云柯。欢然相对默终日，意得那须言强多。我身未得从心老，嗟尔系此成蹉跎。
日暖闲园草半薰，不堪春兴蝶纷纷。山烟梦松成微雨，关月帘纤出断云。三弄倚楼喧晚操，六花分队驻新军。终年不见江淮信，吟向胡笳永夜闻。
暂来林下问栖迟，已觉绦然悟昨非。卧起见山宁用买，门墙无物可人挥。茵连细草才容藉，淀染浓岚欲堕衣。佳士要当怜寂寞，不应全为折腰归。
柳色青天雨乍晴，鸭头细草绕堤生。林间野日依依见，水底春光寸寸明。犹喜乱花时入眼，可能万事顿忘情。无端景物相料理，屡欲颠狂兴不成。
草满池塘霜送梅，林疏野色近楼台。天围故越侵云尽，潮上孤城带月回。客梦冷随风叶断，愁心低逐雁声来。流午又喜经重九，可意黄花是处开。
我家已破出他乡，如连如卓方阜昌。岂料囊金随后散，一齐开铺鬻文章。我今滨死秪如寻，二友犹堪望轩翥。从头借问向来谁，十室九人非旧主。
经旬飘雨喜新晴，病马缘畦取次行。老态只应随日至，春心无意与花争。山川满目浮烟合，楼板侵天暮霭横。嗟我有身无处用，强携尊酒入峥嵘。
丞相高斋半草莱，旧时风月满亭台。地从日月生时见，天到江山尽处回。三国是非春梦断，六朝城阙野花开。心随潮水漫漫去，流遍烟村半日来。
碧城西转拂苍烟，日绕阑干一握天。青草暮山歌扇底，美人瑶瑟瞑鸿边。吹声隐隐江都月，弄影翩翩建业船。流尽古来东去水，又将秋色遇楼前。
轻苞满槛簇花钿，云幕低垂黯淡天。巫峡人归街暮雨，阿溪家远隔非烟。少分山客红云破，拟夺星郎锦帐鲜。未上春风惜寒晚，故教开向众芳前。
东来重见郭翻船，目极沧洲似渺然。浪信小桡穿竹去，不知佳景向谁边。白头赵将心仍在，多病莱芜灶不烟。惟有王家风月地，时时客看满池莲。
鸾台倦直出黄扉，鱼浦双旌入翠微。阁老清规三省旧，使君高兴五湖归。却从江海瞻青琐，聊过丘园戏锦衣。一拂京尘浩南望，蓬莱阁静簿书稀。
久次含香厌粉闱，恳求茂苑得州麾。却寻旧日池台胜，犹忆当年几杖随。入里下车修敬日，过家上冢致哀时。应怜二弟犹羁绊，万里边沙远帅熙。
京城汩没兴如何，归棹翩翩返薜萝。尽室生涯寄京口，满床图籍锁岩阿。六朝人物东流尽，千古山河北固多。为借文殊方丈地，中间容个病维摩。
渭水岐山不出兵，却携慧剑锦官城。醉来身外穷通小，老去人间毁誉轻。扪虱雄豪空自许，屠龙工巧竟何成。雅闻岷下多区芋，聊试寒炉玉糁羹。
此山从古号浮丘，携手城西是旧游。法从未容穿豹尾，守藩聊得步鳌头。傍连玳瑁遗亭近，下有珊瑚废井留。得道丈人如可遇，秋风挹袖上瀛洲。
除地诛茅悬左偏，三山一碧正当前。舍人为写湖阴曲，禅伯请题城上篇。帐下劲兵缠象魏，枥中飞骑控巴滇。至今庭竹根延蔓，尚想当时七宝鞭。
释子幽居远俗纷，停桡登览日将曛。湖光已叹千年变，山势犹惊九陇分。迸溜冷喷双沼雪，煮茶香透一杯云。偶因流落寻佳致，何意声名世外闻。
佛陇遗芳鲜俪踪，王张三观揭禅丛。圆明珠系衣襦里，净妙莲生湿淤中。再现石桥真法界，重兴银地旧家风。未应赋述夸孙绰，序倡称扬复有公。
晚向津亭泊画船，忽闻佳处在云烟。松根化作千年石，山寺蒸为一涧泉。祖意供看亭下柏，禅交同结社中莲。明朝舆笋还跻岭，聊借僧房一觉眠。
高士遗台曲涧东，俯临百丈之飞虹。云卷云舒绝壁下，花开花落空潭中。丹砂炼去山俱寂，赤鲤骑归路不通。叹息往来车马客，几人忙处问琴公。
白面峰峦碧玉堆，故人卜筑在岩隈。难寻荀鹤旧游宅，尚有昭明古钓台。满槛名花红胜锦，一溪流水绿如苔。七闽千里倦游客，两眼眵昏向此开。
四十余年旧典章，圣君今复幸虞庠。虎贲万骑森罗列，雁序诸生俨缀行。已见重准同舜帝，不须无逸戒成王。祖宗基构隆三代，统业相承是肯堂。
闻说悬车三老儒，约为绘像访僧居。蟹螯杯酒欢无极，鼎足韬袭乐有余。暑簟共观岷岭雪，春盘同脍蜀江鱼。归来一榻如相许，须信逍遥倍二疏。
未抛名利尚区区，方卜荣迁武信居。思簉林泉三老后，已经年纪七旬余。且来在野同游鹿，莫学临渊却羡鱼。子美堂邻愿为约，免教朋友旧情疏。
万里归陪老叟游，灿然雅什遗朋俦。云咸响亮清盈耳，霜雪缤纷白满头。三益画开裨古意，千钟酒饮破春愁。劝君莫倦桑榆景，未得为霖志未酬。
夫子关西出众儒，肯来寻我卜幽居。忘忧棋局真佳趣，投老诗篇是绪余。故旧已家吟伐木，太平只恐罩嘉鱼。主人醉指前溪路，松菊清凉月影疏。
险阻艰难自遍游，归来寻访老交俦。七年弦顷嗟分袂，二月莺花喜聚头。美酒十分须共醉，劳生一梦更何愁。况君富贵功名在，从此男儿志可酬。
素发庞眉一陋儒，常陪龙友到禅居。我随益者诚多幸，人叹贤哉愧有余。坐上共飞纯玉斝，腰间齐佩白银鱼。高吟清论常终日，会数朋交信不疏。
当年台阁仰英游，此日还乡接旧俦。共喜故人攀凤翼，伫膺新诏觐螭头。清欢且尽三春乐，闲饮能消五载愁。夸听郢中歌白雪，敢将巴曲强论酬。
朱方藩牧寄非轻，故辍中朝近侍行。黼帐暂违簪笔对，锦衣初喜遇家荣。前临使宅千山秀，俯视堤封一水横。第恐急贤严召节，不容选胜遍江城。
松菊投荒山水间，阿谁指点到仙寰。洞门龙出云犹湿，石至丹成火欲寒。百越楼台摩诘画，三吴烟水季鹰闲。陶然醉卧花间酒，细纳余香满袖还。
胜景更新数步间，北山游得对巑岏。凭阑愈觉双峰峻，极目无涯六幕宽。特出喧卑资旷达，所临高远壮游盘。炎蒸此地为清暑，莫厌攀跻磴道难。
谿山环绕古城深，贤尹开轩日醉吟。大抵清虚虽得地，从来安静本由心。朝挥玉麈风生座，夜抚瑶琴月满襟。应笑陶潜种杨柳，五株门外不成阴。
洞府深沉别有天，石门相贯碧孱颜。凿开混沌千年窍，坼破蓬莱一朵山。日玩嵌空僧不厌，时探幽怪客忘还。若教元子当初到，肯使朝阳播世间。
一轩新创足清凉，岸帻披襟暇日长。极目闲田虞舆芮，凝神虚室老兼庄。檐牙高揭啄山色，簟角平舒约水光。料得北窗风更细，何妨笑傲比羲皇。
爱月开轩绝顶间，屹然危创压层峦。剪除群卉当檐尽，添得清光满槛看。乱石云堆秋色冷，老松风入夜声寒。十年梦寐江乡景，杖屦终期日倚栏。
凿石开山已几年，半天台殿耸危峦。晓钟声向云边落，夜月光从槛底看。野色难藏千里秀，松风长占一轩寒。老僧此处真佳隐，应笑尘劳效小官。
松竹萧森水石闲，亭台高下耸层峦。环观叠嶂千重碧，俯瞰澄江万顷寒。佳景真宜南国诧，画图堪与北人看。使君贤雅能行乐，肯向东山羡谢安。
天作地藏知几年，公来因得茂林间。谁言物外真仙境，祇接人居近郭山。石乳望中苍玉坠，泉源深处卧龙闲。行看再为苍生起，乘兴从容重返还。
惊雷殷殷南山曲，一夜山前春雨足。美人睡起怯轻寒，衣褪香绡红减玉。朝云霭霭弄晴态，野柳狂花无管束。东风也自足春情，吹皱两溪烟水绿。
岩僧结栋何勤勤，殿合岧峣势欲奔。秋洗江光浮绀瓦，山盘树影入青轩。相逢未免同尘眼，何日安禅慰病魂。欲借上方留一枕，梦随寒磬过天门。
巍据龙蟠最胜山，神仙琳馆落人间。差差万井庭阑布，矗矗群峰屏障环。入座湖光浮荡漾，俯檐云影遇斓谝。登临自有飘然思，便觉身同白日闲。
巍雉云丛十万家，台门新筑更豪华。春笼碧瓦浮佳气，日上朱栏夺绛霞。众水回环来卫府，千峰朝挹自排衙。吾州形胜今如此，文物彬彬正可嘉。
昔人亭榭久荒残，今复高轩峙翠峦。眺望可周千里景，宴游非止一时欢。楼台远近看如画，日月高低转似丸。最好使君登览罢，夕阳群骑簇雕鞍。
一径森森入翠微，翠微深处见禅扉。倚云殿阁光相照，蔽日松杉碧四围。竹引涧泉寒绕屋，雨蒸山霭润侵衣。十年游宦今重到，景物依前旧识稀。
出疆直欲请长缨，绝域皆知郑众名。拥节初闻归禁闼，怀章非是厌承明。凌虚观阁仙鳌晓，倒景湖山鉴水清。遥想兰亭多胜集，早传佳句到都城。
孔明庙前古柏奇，此木气象犹过之。干东彷佛烟焰起，铁龙空驾焚一枝。真人丹诚何所适，世传乘鹤冲天飞。求诗道士心弥坚，试听一诵工曹诗。
锦水黄金密印开，东南时望滞盐梅。得随剑外同为客，幸逐花前醉倒杯。白玉蘂高枝瘦碧，胭脂萼嫩叶低徊。绮罗不识清诗骨，须趁春风摸石来。
可怜均是山中寺，惟有幽轩对此山。云拥秀峰来户外，烟和浓翠入窗间。回环似觉天形曲，登眺应疑地势悭。他景纵能穷目力，争如疏静养疏闲。
萧公事迹久尘泥，独有当年洗砚池。世俗所传应彷佛，僧人独得耿颓隳。小亭新构藏幽趣，一水中分叠旧基。遗泽泯然无处问，清风缅邈竹阴垂。
公住吴门枕太湖，风波不到十年余。过家乞得蓬莱郡，去国初抛丽正庐。阙下旧容乘驷马，江头急趁鲙鲈鱼。都门送客今何盛，百首诗轻百两车。
古松苍髯枝屈缴，失笑相惊在岩穴。老翁手持绿玉杖，独立西风双鬓雪。修然野服山家容，平生我亦怀高风。彭泽归来入图画，真有人间靖节翁。
鲸牙鲲鬛相摩捽，巨灵戯撮天凹突。旧山风老狂云根，重湖冻脱秋波骨。我来谓怪非得真，醉掲碧海瞰蛟窟。不然禹鼎魑魅形，神颠鬼胁相撑挟。
鲸豗海翻飞陆尘，鐡房孤剑枯紫鳞。挤排壮士仆不起，天公始自夸为神。谁令夷路牙枿横，不拔不锄安得平。长星作彗倘可假，出手为扫中原清。
尝闻千岁松为石，岂意今逢林出屏。苟非木根久自化，岂此石理能有灵。世间万怪浩莫问，枉哉山海徒有经。舒山虢水固险异，疑有神手藏幽冥。
秋风吹人有髙兴，醉怀感物伤盛衰。秋来纵得蒿艾死，岁晚已非兰蕙时。哀歌不入俗耳听，大笑自与万古期。长鸿冥冥尔飞好，虽有缯缴安所施。
春人轻飘喜聚散，春筵笑长白日短。柳芽嚼雪喷尽寒，桃花烧风作春暖。春衣少年当酒歌，起舞四顾以笑和。红天绿烂狂未足，春更不去将奈何。
一夜风声惊屋破，四邻叩壁呼我贺。久知旱势非所期，果见雨逐浮云过。庭塘流注已有余，田亩不沾亦何奈。雷嗔电笑竟何为，幽人空废南轩卧。
清风无力屠得热，落日著翅飞上山。人固已惧江海竭，天岂不惜河汉干。昆仑之高有积雪，蓬莱之远常遗寒。不能手提天下往，何忍身去游其间。
山头乔木长山髙，山下泉深没榜篙。春牛毕耕已闲暇，春马还有人游遨。田中青旗署沽酒，道上双孙扶白毛。子有归资好来比，我方飘泊可嗟劳。
江城酒熟贱卖醉，江人提鱼不到市。半道得钱相和歌，翁倒子扶相枕睡。江南山髙不见天，江北水远无复地。马惊堕崖舟覆波，可惜行人死声利。
孟子不肯比伊尹，仲尼方可期文王。圣贤自得固厚重，庸俗始以已较量。微生喜以佞面诋，臧氏恶非礼所当。惜哉二子不自重，以人可否何不详。
春山晒日开百花，红紫乱眼生交加。青天晴髙褰翠幄，绣被堆叠帝所家。平江千里铺一席，扁舟脱若弃履舄。安得一醉眠千年，世间万事都弃捐。
闭门不知春色到，出城始见江梅开。行探幽泉至髙绝，共坐巨石聊徘徊。时逢天风吹客过，还有野鸟惊人来。林间躬惜所未历，归马空载斜阳回。
扬子江风十月初，西驾巨浪渺无隅。常忧倾摇地为动，意欲起塞天无虚。大舟不行就系岸，小舟分去争得鱼。舟中壮士起坐笑，有酒更为斜阳酤。
山中亦有出山路，山人自不与世通。拂衣起行饮流水，枕书就卧听松风。地寛江河竞摇荡，天阔日月争西东。乾坤自为四时役，万事不到幽人胸。
昔人战血化为土，今人常怀昔人苦。大江冥冥截海流，铁瓮城髙排万虎。乾坤未定龙蛇争，日月须归仁义主。江山本不为英雄，英雄自负江山死。
当世胸怀万古淳，平生才术老经纶。况逢尭舜登贤日，不复伊周望古人。得志定知移弊俗，闻风犹足警斯民。九门无谒天旒邃，何惜长令仕为贫。
当世所交识者稀，十年闻子幸见之。平生所负自信重，他日可期人莫知。谁肯草茅穷钓筑，世方简策诵皋夔。丈夫出处诚何较，却痛苍生为泪垂。
至愚不学常如足，盛德之充久自彰。管小始疑天可尽，绠穷终信海非量。始惭自待从来薄，不及时中适取狂。安得此生天与幸，没身得不去门墙。
江南别日醉方醺，贪爱青天带水痕。忘却碧山归路直，误投浮世俗尘昏。终期散发江边钓，当有渔舟日系门。但恨故人犹喜仕，他时胸腹未堪论。
身逐南舟去不回，匡庐留滞得徘徊。峰头夜宿平看斗，岩下朝阴俯听雷。西顾波涛浮日月，东归天地入尘埃。何时得遂幽栖志，常把韦编静处开。
先生素志已形诗，弟子何妨鼓瑟希。时若伊周方有任，命如孔孟可无归。要终四海乘槎去，髙谢西山食粟非。此道难言身未果，且当从世共依违。
纷纷世俗竞朱金，仕道人人说直寻。但以一官求飬志，岂于千古有遗心。嗜偏羊枣情何甚，戯及牛刀意自深。何日山林遂归计，南风进讲五弦琹。
王朝簪笏拥天扉，肯以经纶假布衣。老信苍生终有命，穷忧当世益思归。一身谁作千年望，两眼空看万事非。闻说韦编日开阅，可应三复叹知几。
闭门无著只疏慵，谩出留连与众同。柳却有情愁落日，花惟能笑谢东风。恨无日到三春外，尽看人狂六极中。泛泛相逢且相笑，久将吾道付穷通。
提壶聒聒惟呼酒，杜宇喧喧只说归。坐怪鸟声皆有取，静于人事益知非。已嫌世浊胡为混，能待河清固已稀。为语夷齐既甘饿，可能分我首阳薇。
源源世俗尚依违，靡靡风流日正微。吾病未能终是是，人言何似喜非非。况当天下难能地，欲拨𪫺人未发机。要格君心是知术，不然应合买山归。
细如虾蚓足留连，大可蛟鲸出自然。当使川流应到海，只今坎止亦成渊。民忧不见尭咨日，地碍何由禹凿穿。可惜卧龙无意思，不随云去雨春田。
去梁无故又辞齐，弟子纷纷益不知。天下未平虽我事，己身已枉更何为。后来谁是闻风者，当世何尝不召师。士要自髙无顾世，遗编今亦有人疑。
春城春雨绿春潭，冉冉归舟上去帆。爱子有诗留我别，悔予无酒伴君衔。东风随卷行人袖，落日犹明去客衫。好有新诗寄幽寂，我心无泊似摇窗。
西北风吹数纸诗，神门枢钥鬼关机。九原黄土英灵活，万古青天霹雳飞。我是懦夫无壮志，近思依日窃余辉。髙楼暮插暗空肋，东望君心着翅归。
剑气寒髙倚暮空，男儿日月鏁心胸。莫藏牙爪同痴虎，好召风雷起卧龙。旧说王侯无世种，古尝富贵及耕佣。须将大道为奇遇，莫踏人间龌龊踪。
东风柔弱事春权，剧雨无端转怆然。不惜好花都委地，却令远草直平天。龙蛇久蛰应思奋，蛙蝈乘时巳自先。绿柳由来却堪笑，叶眉愁剧遂长眠。
莫叹年来雪句迟，雪迟诗句更依微。风来海国盐波涸，春入仙田玉气肥。雏鹤暖娇揺羽脱，老龙枯痒退鳞飞。天工人代如端的，安得吾能及九畿。
谁作轻鸢壮远观，似嫌飞鸟未多端。才乘一线凭风去，便有愚儿仰面看。未必碧霄因可到，偶能终日遂为安。扶揺不起沧溟远，笑杀鹏搏似尔难。
缩伏蒿莱听命沉，旧房孤剑铁尘侵。方思力举沧溟水，泼杀生平气焰心。不谓偶君夸意气，无端起我旧胸襟。男儿合是公侯器，未忍风前堕泪吟。
沟中老弱转流尸，夫不容妻母弃儿。常得民愚犹是幸，不然死等更何为。布衣空有蒿莱泪，肉食方多妾马思。君也天心省民数，未知死所又何辞。
一片灵光合有神，不知镕铸更何人。春耕破塜衣冠尽，鬼手摩天日月新。鉴面祗知西子姣，照心难见比干真。主人深有收藏意，当待清明不受尘。
心贪进退适全宜，上印飞书剧去翚。荐口不加张柬老，明朝竟放孔戣归。黄堂合有遗思在，青史还留后世稀。此去江湖见鸥鸟，为言今合信无机。
卓郑簪裾密作林，相如贫病强来临。藜羮才饱无他志，肉食俄充有愧心。死马偶能逢市骨，滥竽常恐负知音。古来一饭皆论报，何日王孙遂有金。
猎猎风吹雨气腥，谁翻碧海踏天倾。如何农畯三时望，只得官蛙一处鸣。何处断虹残冷落，有时斜照𫏐分明。当车收辙云藏迹，依旧晴空万里平。
只卓来篇不许双，社坛髙处立旌幢。自知孤敌难为胜，欲竖长幡一面降。须学依墙勤哭楚，莫同伏弩助收庞。何时玉手归重搦，笑倒秋醪潋灔缸。
卜得幽居四绝邻，寻常庭巷断蹄轮。门前犬豕卧横道，城上牛羊下视人。满眼夕阳闲草树，回头归路正埃尘。思君未有东来计，何日双眉对面伸。
纷纷世趣竟多途，失在从人得在吾。苟获一时儿女笑，定罹千古圣贤诛。微生何事疑人佞，孟子当年亦自迂。满眼悠悠懒商较，尽留来者议贤愚。
当年论友笑常情，谁使风波忽沸腾。自有赤心包白日，竟无绮语敌青蝇。重来赭面还如火，自许清诚卒似冰。反复来篇却堪叹，待将遗恨寄朱绳。
树哭寒蜩草哭虫，何堪羁客愤时穷。卒无可乐群书外，百不堪言一叹中。云黯暮天沉白日，土尘平地断清风。夫君若问秋来况，泪满遗编髪乱蓬。
我有归心不可寛，忆君花好旧常欢。若令醉眼异乡见，定作故人相笑看。知有灵根分客易，却忧平地得春难。只应胡蝶还相识，飞过东风又可叹。
懒将衰病照清流，为有归心欲白头。幸自好花开便笑，不甘为客见成愁。长歌欲强秋风醉，髙处先输俗子游。我在无聊元亮死，当年今日共悠悠。
元首赓歌乐股肱，四方强远喜声盈。忠贤不死天心在，辅弼终归圣虑精。中国自今应更重，本朝前日可嗟轻。要须待见成尧舜，未敢轻浮作颂声。
劳生滚滚欲何如，去髪纷纷日满梳。万古圣贤同梦寐，百年天地只蘧蒢。诗书计出田园后，岁月期收道路余。安得优游似濠上，共将谈笑戏观鱼。
梢梢修竹夹溪斜，树系孤篷白浅沙。风力引云行玉马，水光流月动金蛇。村酤客聚还成市，晚钓舟横便当家。山野生涯本闲暇，谁令客子自劳嗟。
寒江漠漠客帆稀，独泊扁舟望翠微。巳泻绿醽聊自适，更邀白鸟共忘机。水闲海月寒初上，树尽秋城碧自围。嗟我相思邈千里，不来同此两忘归。
髙门鞍马日光荣，势力纷纷起共争。偶以不能聊自便，敢于兹世独求清。生无人愧宁非乐，死有天知岂待名。客食官居同是苟，何须称别异平生。
江城朝雨湿晴烟，楼上风帆送去船。苟得息肩闲岁月，时来开口笑山川。田园啼鸟三春月，江海扁舟万里天。何计脱身来此老，青山白髪两忘年。
二十男儿面似冰，出门嘘气玉蜺横。未甘身世成虚老，大见天心却太平。狂去诗浑夸俗句，醉余歌有过人声。燕然未勒胡雏在，不信吾无万古名。
病中双泪语前流，藜藿无端肉食忧。常叹平时轻死士，未知谁手付天矛。好将弓剑随军去，况是英雄得志秋。若使班超终把笔，由来何路取封侯。
海面清风万里寛，偶来知已脱尘关。自嗟客世无虚日，却被斜阳占尽山。海鸟不来青嶂静，渔师归去暮江闲。从来云水有期约，直待功成是厚颜。
可怜饮啄镇随阳，何处闻时最断肠。万里波涛九秋后，五更风雨一灯旁。乾坤莽莽连舟楫，缯缴纷纷羃稻梁。安得人同羁旅意，悠悠南北不相伤。
六朝游观委蒿蓬，想像当时事已空。半夜楼台横海日，万家箫鼓过江风。金山寺近尘埃绝，鐡瓮城深气象雄。欲放船随明月去，应留闲暇待诗翁。
广庭簪绂立差肩，黼坐雍容第众贤。士得采衣如昼锦，人瞻归马若天仙。况提巨笔乘时出，应有髙文与世传。我久疏慵无壮思，聊倾病耳待江边。
眼前红绿日加增，欲遣春愁兴未能。安得好花浑自实，使无闲地得生荆。欲图长醉贫无计，起逐东风懒不胜。芳草斜阳正柔媚，益知髙处不堪登。
暑云无雨易飞扬，旱日当天不可望。浪走俗尘无远到，不如嘉树坐余凉。巳嫌风少难平暑，更被蝉饥取实肠。梦到周公才我事，如何陶令说羲皇。
坐将赤热忧天下，安得清风借我曹。力卷雨来无岁旱，尽吹云去放天髙。岂随虎口令轻啸，愿助鸿毛绝远劳。江海可怜无际岸，等闲假借作波涛。
岁事荒凉晚易悲，西风日夜弄寒威。秋来寡妇尤勤织，谁是行人未有衣。常恐衰颜随节换，空看落叶倚风飞。从来最是悲秋者，况是悲秋客未归。
楼前暮霭暗平林，楼上人愁意思深。未必薄云能作雨，从来秋日自多阴。三年客梦迷归路，一夜西风老壮心。欲作新声寄遗恨，直弦先断泪盈琴。
毵毵出土初如直，袅袅随风竞自斜。漫借人锄劳刬拔，只消夜雨又萌芽。良田力尽农夫叹，直道春荒志士嗟。满目青青尽芜蔓，更于何处问蓬麻。
直枝难立鸟徘徊，地瘦根孤碍石回。山野不逢终更老，闾阎无用始为材。更无匠伯身尝过，祗有幽人眼暂开。谁与东风记霜雪，争令平地肯栽培。
十寻瘦干三冬绿，一亩浓阴六月清。莫谓世材难见用，须知天意不徒生。长蛟老蜃空中影，骤雨惊雷半夜声。却笑五株乔岳下，肯将直节事秦嬴。
直道峍峍日蚪拳，雷拔僵龙出霭烟。但假深根常得地，何忧直干不扶天。虽然世匠遗抡度，肯与凡材较后先。可惜春风爱桃李，独令霜雪漫年年。
一时封植由谁力，万古樵莱偶自全。不惜以材同失地，好留更老共支天。人疑久有神灵守，客爱生无雨露偏。为语长松号孤劲，得秦封爵果何缘。
去岁秋霖若决川，今春不雨旱良田。道边老幼饥将死，云外蛟龙懒自眠。赤日有威空射地，清江无际漫连天。谁将民瘼笺双阙，四海皇恩一漏泉。
毶毶柳色绿垂齐，草引青天去自迷。人说春园有寻路，我嗟荒径正行泥。蝶多平日浑如梦，花好谁家又有蹊。儿女狂娇随马逐，髙眠可惜日垂西。
上人合动山间兴，吾恨衰迟学谢安。纳屐操笻那有限，吹云落雨漫无端。先凭报信春枝破，预想分题雪屋寒。林下不谙人世苦，笑将霜鬂与君看。
拂拂春郊起绿烟，群农日日望丰年。龙移海去遗天漏，蚓得泥深乐地穿。忆酒有心吞俗价，伤春无语寄哀弦。无田却作无忧者，赢得丰凶一听天。
柳梢地面绝微风，一片寒光万里同。冰骨直疑潜里换，尘心都觉坐来空。蚌胎有露珠成颗，蟾窟无云玉作宫。莫怪幽人吟到晓，不知清兴自无穷。
常恐朝阴至夕曛，好风吹去信多勤。得逢白日忽开眼，可惜青天尚有云。安得植梯悬碧落，共操长帚扫妖氛。恨无玉纩充天耳，垤鹳鸣鸠愿不闻。
晚虹随雨过山巅，谁插青云倒挂悬。可惜两垂空到海，不令一直径冲天。不堪暮霭难相蔽，尝到斜阳亦可怜。好使渇来能剧饮，且教溪壑减清渊。
春城绿野郁相望，闲客闲来兴自长。不见暮云成宿雨，空看芳草到斜阳。花生恶土终成笑，兰不逢人自信香。虽有尘缨无处濯，坐观渔者满沧浪。
羃羃江城没远烟，暮云归族忽相连。春江流水出天外，晚渡归舟下日边。杏萼春深翻浅缬，柳花风远曳晴绵。无钱买得江头树，输与渔人系钓船。
平生从事漫徒劳，时以休闲近酒醪。东海可从谁自重，南山如与客争髙。老将日月来双鬂，生委乾坤寄一毛。更展韦编探万绝，懒从人世问滔滔。
醉倚秋风笑自攻，偶来还去竟何踪。已夫鳯鸟今不至，行矣鳣鲸非所容。且把心胸同伏虎，谁知头角是真龙。归乎伊亩殊难得，死尔西山尚有从。
野客从谁忽解颜，乐闻髙论厌樊间。致身富贵时宁少，仕道功名古亦艰。好说青山从我老，当分白日与君闲。扁舟闻说明朝别，何日音书可到山。
黄风吹土截天横，瘦马着鞭驱不行。尚说苦心酬直道，谁知白髪为苍生。平时夷虏恬忠荩，常日公卿足仰成。虽有英雄无用处，却令老去买牛耕。
心无畦畛见天真，落落男儿七尺身。莫叹一官淹圣代，聊将三釡慰慈亲。月明空照居民侣，风急随飘去马尘。寂寞西轩人别后，海棠花好为谁春。
天门廉陛郁巍巍，势利宁无淡泊讥。谁与跖徒争有道，好思吾党共言归。古人踽踽今何取，天下滔滔昔已非。终见乘桴去沧海，好留余地许相依。
蒿莱日日没幽居，时得新诗亦自娱。为有远怀希稷卨，或时飞梦见唐虞。久谙末俗难谋道，益厌庸儿妄问儒。绝笔断弦无意寄，笑将远目睨清虚。
劳劳忽忽欲谁从，要有田园去自终。衰俗未知谁得失，古风期与子穷通。三年客兴看秋叶，万里归心寄断蓬。知有世嘲无意解，自惭疏懒甚扬雄。
常与幽人过竹林，重来无地豁烦襟。青山欲去谁堪语，薄俗相期不到心。何计江湖终隐钓，去随鱼鸟共飞沉。尘埃闻说难为客，早晚归来忆旧吟。
心迹牵羁逐势分，一生襟抱向谁论。十年漂泊迷南北，千里忧思厌梦魂。书托远怀期日月，眼和衰泪望乾坤。何时得就归来赋，老守桑麻聚一门。
功业尝闻亦有时，可能天命出依违。终看世态真何道，不得吾心自合归。廊庙得逢应有义，草茅虽老尚知非。秋来客况无他异，时向西风诵式微。
窗前午枕梦忘还，门外清风昼掩关。天下谁当千古后，床头自笑六经闲。能将道系穷通里，安用身居进退间。自愧公心犹有蔽，清时无日不思山。
终年谋食亦何得，浪取穷愁只自侵。饿死有时非正命，劳生几不愧常心。百年此去尘埃在，万古从来意思深。莫说山林是轻往，穷来无计得山林。
一笑东风去十年，重来稚子已差肩。脱衣呼客家声旧，把酒论心士气全。病骥远思牵直道，老鹰秋梦入青天。自言出处身无累，一把穷通寄自然。
强颜求世亦何从，甔石时时得复空。何日能无寒饿役，此身得与圣贤终。人生汲汲须髙致，世态浑浑未易穷。安得相逢共相语，荒城回首又春风。
矻矻雕镌役俗儿，六经尘土有谁吹。我追往圣思前躅，子苟安行即后时。大遇定为当世福，不逢犹作后来师。思量最是男儿事，此外吾曹不足期。
巉岩恶面插苍须，中道时时自笑呼。但怪佯狂轻去俗，果闻髙论足开余。恶看富贵庸男子，喜见徜徉隐丈夫。我是自髙无许可，今朝为子一长吁。
匣剑光芒射斗牛，持携天下洗人仇。英雄心胆老犹壮，道路风尘行未休。名重更须完小节，义高何必论闲愁。蒙蒙细雨陵阳市，折取重梅上酒楼。
翘翘数子拔群伦，落笔文章妙有神。清世暂时藏琬琰，红尘终不卧麒麟。淹留京国三年客，牢落江河一病身。得丧穷通虽付命，双眸忍泪已沾巾。
太学虀盐共苦辛，寒窗笔砚日相亲。梁王台畔一分袂，扬子江头三换春。箧里黄金须买酒，髩边白髪解欺人。穷通得丧谁能定，况是男儿有此身。
梦寐风仪近十年，尘埃无路睹云天。清朝未得荣簪绂，黄卷何妨乐圣贤。物外髙情谁与共，人间佳句已争传。欲知富贵终难动，一片丹心本寂然。
甫里先生得古风，放身全入隐沦中。足磨汉榻星辰动，笔挫吴天物象空。往事欲寻人寂寂，旧田安在雨蒙蒙。当时引重髙才者，谁是曾来一亩宫。
虽无才学可人群，偶有诚心与古亲。兹世几人能永富，此身何恤不终贫。生无簪绶身宁屈，死有诗书志尚伸。自匪与君尝素计，斯言何敢易谋人。
当世雄图不可怀，退居蒿艾自沉埋。门无来足荆生道，病不能锄草上阶。自是直方违世易，况将疏懒合人乖。无由与子同樵种，回首平林浪可柴。
当年龆龀偶同门，糊口重来已十春。仰叹早成浑属子，始知老拙尽输人。火烟论友劳薫灼，桂蘗为生合苦辛。待看圣贤堂奥去，愿持箕帚扫遗尘。
喜赴西招足屡蹉，自惭愚鄙取无他。能终未学生何幸，得活诸孤赐最多。愧面未甘徒已矣，报心全寄命如何。须知下客终思用，不必时时弹铗歌。
倦客维扬每自悲，有时双泪等闲垂。眼前所识皆庸我，天下为忧可语谁。把臂便嫌逢子晚，开縢乃见起予诗。卷舒万彻吟千遍，此后多应手有胝。
武夷山骨插青冥，秀气中蟠产俊英。髙似君平于市隐，穷如东野以诗鸣。骅骝老骋青云足，绿绮纯含太古声。顾我自忧衰病久，为君双眼暂时明。
尘嚣摆落到鸿冥，始见当时遁世英。丛棘敢思丹鳯至，寸筳惭叩巨钟鸣。须知奔竞浮荣路，未若喧传不朽声。此道固为流俗笑，苟非夫子欲谁明。
曾酬唱和向家溪，嫫母终惭敌艶妻。岂意误将三献玉，翻来轻博一丸泥。利能绝地同庄剑，巧可凌云上鲁梯。巾衍珍藏虽已固，祗愁飞去化为霓。
篇篇光绝夺春华，中有纯音正不邪。跛鳖久惭追骏足，降旗今巳怯崇牙。清新格调空吟讽，猥冗言辞自咄嗟。为我指迷终有得，曲蓬从此长丛麻。
平生孤愤自潸然，不作春蠺但食眠。干禄有心羞枉道，无田虚日望丰年。每将浩叹期黄卷，已许多忧竞白颠。旧笑古人轻独往，近来还自忆林泉。
击剑髙歌四顾遐，男儿何事系如瓜。蛟龙不是池中物，燕雀乌知陇上嗟。命有傥来犹未耳，天徒生我使穷耶。谢安未是才难者，底事苍生却盛夸。
坐睨归鸿起自嗟，西风吹落泪痕斜。聚书老懒堆尘楮，秋剑寒酸蛰鐡蛇。自是卧龙犹戢角，浪嗟穴虎向生牙。从来思掷班佣笔，况是西山旧有家。
十日身无一日宁，病源知向百忧生。寒侵骐骥应方瘦，蠧满楩楠岂易荣。小阁昼闲书帙乱，画堂风静药罗声。北山扶杖终归去，寄语嵒猿莫晓惊。
已推事业皆归命，空有文章自满家。借使牛羊虽有责，岂于鳯鸟独无嗟。人留孟子皆非道，客议扬雄正自哗。贤哲相望每千古，得逢犹说与时差。
冠盖冲冲语退居，几人年少褫银鱼。风波脱去都无累，日月闲来静有余。一斗独倾花下酒，五车时晒腹中书。论诗深愧非商也，敢向邱门望起予。
门前一径长寒莎，耳冷不闻车马过。疏竹有风堪待月，空庭无雀可张罗。道心自觉闲中得，懒性还从病后多。回首西城望诗老，此心此性复如何。
万顷清江浸碧山，乾坤都向此中寛。楼台影落鱼龙骇，钟磬声来水石寒。日暮海门飞白鸟，潮回瓜步见黄滩。当时户外风波恶，祗得髙僧静处看。
忽忽劳生岁月催，时偷髙迹出浮埃。风沾草树红朝动，春入川源绿夜回。欲出壮怀临八极，可无樽酒到髙台。江山不与人相语，似待忘言野客来。
气吞风雅妙无伦，碌碌当年不见珍。自是古贤因发愤，非关诗道可穷人。镌镵物象三千首，照耀乾坤四百春。寂寞有名身后事，惟余孤塜耒江滨。
北邙山下一孤坟，流落三千绮丽文。后世声名髙白日，当年荣利等浮云。屏除忧愤归禅寂，消遣光阴在酒醺。若使篇章深李杜，竹符还不到君分。
西风骚客倦游吴，吊古心怀此暂舒。鬼箓久应除佞嚭，民思今果庙神胥。虽然邪正皆归死，奈有忠谗各异书。回首旧江江水在，怒涛犹是不平初。
安知岁月几经今，传记汗漫不可寻。得自废墟埋万古，失曾飞将购千金。客思秋水龙泉冷，士叹中原虎穴深。好与壮夫同隐约，鐡房寒涩壁尘侵。
故人有意真怜我，灵荈封题寄荜门。与疗文园消渇病，还招楚客独醒魂。烹来似带吴云脚，摘处应无糓雨痕。果肯同尝竹林下，寒泉应有惠山存。
朔碛云深忆旧行，心惊汉月忽骞翔。江南水阔无天地，漠北沙寒有雪霜。远目送飞沉暮霭，西风吹影过斜阳。衡南未到归何日，须信张罗近稻粱。
来时群雁去相随，病眼看天远不知。为有客愁归未得，独凭斜日望多时。迟迟南国无春雪，细细东风满柳枝。蝴蝶黄莺有期约，好加归翥莫令迟。
庭前佳树绿阴成，树抄飞鸦去就轻。自顾主人无败德，岂嫌尔口有凶声。平生直道常多祸，两耳清风一听鸣。辄莫为人轻自重，须知弹射易忘生。
春溪水暖绿蒲沉，两两游鳞跃紫金。必以直钩应不得，果知非命亦何心。舟吞远海鲸鲵老，饵满平湖网罟深。纵尔岂知吾有意，渭川人去事难寻。
秋虫何尔亦匆匆，何处人心与尔同。梦枕几年悬客泪，晓窗残月破西风。人思绝漠冰霜早，妇叹穷阎杼柚空。更有孤砧共岑寂，平明华髪满青铜。
髙明庭宇好崇基，枉把疏帘窣地垂。必欲满堂阴有乐，谁能暗室自无欺。卷舒未必风无意，间隙须防燕解窥。莫道人终可遮障，可终遮障亦何为。
浮生飘泊委蓬蒿，洴澼无封敢叹劳。心学古人方有愧，身从衰俗忽为髙。苟惭枉道干箪食，肯谓非时爱一毛。末学从兹益知守，善人不鄙与华褒。
浩渺烟波不可名，我来闲自濯尘缨。久思沧海收身去，安得长舟破浪行。天阔水云连黯淡，日间鸥鹭自飞鸣。屈平死后渔人尽，后世凭谁论浊清。
去年春笋密相扶，洗去心图翠色疏。髙节欲令人尽见，枉枝何惜手亲除。临川常可持为钓，待凤犹能饱有余。须看月明风劲夜，寒声薄影满茅居。
丈夫不合自穷愁，藜藿先须天下忧。君不唐虞皆我罪，民推沟壑更谁尤。须将兼济为吾事，若只诚身亦我羞。满纸古人皆有道，如其所学愿轲邱。
万事无成只一吁，穷年况复叹穷途。功名未立头先白，贫病相仍气尚粗。富贵早知皆有命，穷通料是不由吾。会须开口随时笑，一曲长歌醉倒壶。
一夕西风叶下柯，羁人憔悴发沉疴。穷来无子知难得，命薄于人可奈何。困卧牛衣空有泪，剧弹鐡剑不成歌。陶家壁冷尘埃满，何日云雷起鐡梭。
醉里分明别是天，最宜沉溺过流年。平时政要全稽古，盛世朝廷不乏贤。但得有生皆自遂，不妨吾属亦陶然。沉湘死屈如何者，却把醒名欲自专。
晓枝开早未多稠，屡齅清香不忍收。万木已知春尽到，百花常负后来羞。东风也合相和暖，腊雪无端欲滞留。满眼萧疏正堪惜，莫将横笛起人愁。
勋业悠悠未可贪，直须随处酌醺酣。君知仕路三无愠，我与人情七不堪。闻借朱衣为别乘，想回青眼忆髙谈。东风尚有西行约，甬水桥边定解骖。
废苑繁华未可寻，孤城西北路嵚崟。檐边月过峰峦顶，柱下云回草树阴。宾客日随千骑乐，管弦风入万家深。知公白玉堂中梦，未负当时壮观心。
尘土纷纷起处微，祗随风力乱嘘吹。髙张白雾横宫阙，低引轻云暗路岐。客坐昏蒙归耳目，人行斑白上须眉。谁知霶霈天飞雨，洗涤轻浮会有时。
朝云飞飞来无穷，暮云漠漠昏相蒙。闲来既自不成雨，拂去安用遮长空。拟鞭屏翳问白日，更谪星伯诛长风。尽令万物被光景，夜看北斗朝天中。
病来万事懒自宜，髙城有楼闲登跻。来期清风脱日热，坐厌远日看天低。闲郊草树漫蒙昧，落日燕雀争依栖。临风一叹人不会，直气飞去添虹霓。
久阴忽晴已可赏，况复夜气驱蚊藏。清风逆回六月热，急雨借得三秋凉。非惟归云人目快，更有白月天心当。从来万古有未尽，待子一夕心胸张。
十年来往常依依，此日复去来何时。青山有意退弗忍，白髪不逢归未迟。乾坤不尽万里望，草木无限西风悲。尘缨欲濯恶独洁，沧浪流去清无涯。
春空漠漠多愁容，春意冉冉随归鸿。寒云飞髙不肯雨，白日翳暗何时风。闲花野草各意态，浓烟弱柳相昏蒙。北窗厌睡不知夜，起见海月如秋空。
江上城隍古镜中，城边山色翠屏风。鱼虾接海随时足，稻米连湖逐岁丰。泰伯人民堪教育，春申沟港可疏通。朱轮天使从君欲，异日能忘笑语同。
豁豁虚堂巧架成，地平相与远山平。横岩积翠檐边出，度陇浮苍瓦上生。春入壶觞分蜀井，风回谈笑落芜城。谢公已去人怀想，向此还留召伯名。
尘沙欺客日冥冥，喜对贤豪耳目清。烂熳共夸文字饮，欢娱谁忆管弦声。风牵翠幕灯相照，月挂朱帘酒屡倾。后夜想当繁剧处，梦魂还绕北池行。
厩牧三年厌苦频，况令持斧似行春。民氓堕窳怀宽政，吏士因循倚近亲。被水田畴思贷种，经冬鳏寡待周贫。想今愈有江湖兴，亦欲同君一钓纶。
皖上相逢昔少留，登楼隐几听鸣鸠。山峰行处今何在，溪水流乘此有不。就食四方甘不系，为生一世信长浮。共知局促京沙里，回首当时始觉差。
池上溶溶浮暖日，野鹅无数自相于。谋生迹与风波密，择地心将网弋疏。毛羽鲜明疑振鹭，声鸣和好似关雎。应怜豢养轻身者，只直羲之数纸书。
山前桃发故园春，花绽红枝省此身。证据谢君傍着力，笑颜虽展意生瞋。烟锁绿杨莺啭缓，雨侵石笋倚空邻。金乌放去无消息，木马嘶声过汉秦。
临险推人事要知，求财先自露针锥。钓鱼尽说谙风势，及至风来波路迷。潦倒赵州虽好手，钟鸣斋后赴来迟。要知大像嘉州路，铁牛镇断陕关西。
双盲入暗路崎岖，日落栖芦暂得苏。争似石人眠半夜，免教舜让守休居。须知花绽非干木，无脚行时早触途。昨朝风起长安道，元是昆仑进国图。
轰雷叠鼓响前峰，来自彤云翠蔼中。洞壑积阴成气象，鬼神凭暗弄威风。喷崖雨露千寻湿，落石珠玑万颗红。纵有虬龙难驻足，还应不是旱时功。
长啸岩东古寺前，三峰相倚势相连。偶逢云静得见日，若有路通须近天。阴吹响雷生谷底，老松如箸见崖颠。结根不得居平地，犹与莲花远比肩。
仙人绀髪粉红腮，近自武陵源上来。不比常花羞晚发，故将春色待秋开。存留金蘂天偏与，漏泄春香众始猜。兼得佳名共坚节，晓霜还独对楼台。
一夜威霜特地严，朝来寒气入书帘。乍须火暖亲炉兽，初觉冰澌结砚蟾。败叶卷风轻蔌蔌，远峰经晓静尖尖。出门未要貂狐燠，且著轻裘次第添。
青帝方成万物春，如何淫雨害芳晨。乞求共指云间日，悔恨轻嫌陌上尘。消尽风威犹料峭，放开山色已嶙峋。燕游莫道王孙乐，亦有羲皇更上人。
阴曀消除六幕寛，嬉游何事我心闲。鸟声人意融和候，草色花芳杳蔼间。水底断霞光出岸，云头斜日影衔山。缘情若论诗家兴，却恐骚人合厚颜。
潩水桥边鸭子陂，楼台只在郡城西。烟波乍见心先快，岛屿将寻路欲迷。尽日无风横舴艋，有时经雨饮虹霓。如何咫尺尘埃地，能使游人意不齐。
城居不见万山重，因起髙亭破远空。虚旷直疑天宇外，周旋如在画屏中。凝岚散蔼层层出，削玉排青面面同。暂得登临已忘去，四时佳致属贤公。
大都博奕皆戏剧，象戏翻能学用兵。车马尚存周战法，偏裨兼备汉官名。中权八面将军重，河外尖斜步卒轻。却凭纹楸聊自笑，雄如刘项亦闲争。
满地清霜结晓寒，平明飞霰洒柴关。乍凭酒力温肌骨，陡觉风威著面颜。闾里相呼泥北户，牛羊收牧下前山。急须趁日藏薪炭，冻后髙枝不易攀。
渐觉东皇意思匀，陈根初动夜来新。忽惊平地有轻绿，已盖六街无旧尘。莫为枯荣吟野草，且怜愁醉柅香轮。诗人空怨王孙远，极目萋萋又一春。
打乖非是要安身，道大方能混世尘。陋巷一生颜氏乐，清风千古伯夷贫。客求墨妙多携卷，天为诗豪剩借春。尽把笑谈亲俗子，德容犹足慰乡人。
圣贤事业本经纶，肯为巢由继后尘。三币未回伊尹志，万钟难换子舆贫。且因经世藏千古，已占西轩度十春。时止时行皆有命，先生不是打乖人。
先生非是爱吟诗，为要形容至乐时。醉里乾坤都寓物，闲来风月更输谁。死生有命人何与，消长随时我不悲。直到希夷无事处，先生非是爱吟诗。
先生相与赏西街，小子亲携几杖来。行次毎容参剧论，坐隅还许侍余杯。槛前流水心同乐，林外青山眼重开。时泰身闲难两得，直须乘兴数追陪。
先生髙蹈隐西街，风月犹牵赋咏才。暂到邻家赏池馆，便将佳句写琼瑰。壮图已譲心先快，剧韵仍降字占挼。只有一条夸大甚，水边曾未两三杯。
月陂堤上四徘徊，北有中天百尺台。万物已随秋气改，一𨱔聊为晚凉开。水心云影闲相照，林下泉声静自来。世事无端何足计，但逢佳日约重陪。
寥寥天气已髙秋，更倚凌虚百尺楼。世上利名群蠛蠓，古来兴废几浮沤。退居陋巷颜回乐，不见长安李白愁。两事到头须有得，我心处处自优游。
闲来无事不从容，睡觉东窗日已红。万物静观皆自得，四时佳兴与人同。道通天地有形外，思入风云变态中。富贵不淫贫贱乐，男儿到此是豪雄。
闲坊西曲奉常家，景物天然占一窳。恰似庾园基址小，全胜浥涧路途賖。知君陋巷心犹乐，比我侨居事已夸。且喜杖藜相过易，隔墙无用少游车。
芳原绿野恣行时，春入遥山碧四围。兴逐乱红穿柳巷，困临流水坐苔矶。莫辞盏酒十分醉，秪恐风花一片飞。况是清明好天气，不妨游衍莫忘归。
新蒲嫩柳满汀洲，春入渔舟一棹浮。云幕倒遮天外日，风帘轻飏竹间楼。望穷远岫微茫见，兴逐归槎汗漫游。不畏蛟螭起波浪，却怜清泚向东流。
骤经微雨过芳郊，转觉长河气象豪。归骑已登吴坂峻，飞云犹认华山髙。门前岐路通西国，城上楼台压巨涛。欲问甘棠旧风化，主人邀客醉香醪。
衡茅岑寂掩柴关，庭下萧疏竹数竿。狭地难容大池沼，浅盆聊作小波澜。澄澄皓月供宵影，瑟瑟凉风助晓寒。不校蹄涔与沧海，未知清兴有谁安。
叹息斯文约共修，如何夫子便长休。山东无复苍生望，西土谁共后学求。千古声名联棣萼，二年零落去山丘。寝门恸哭知何限，岂独交亲念旧游。
大道刚明孰肯闲，拳拳心志尚遗冠。饭蔬饮水时行乐，定礼删诗国建桓。终身恋阙存忠厚，薄味供先表蹇寒。鸿钧幸得循清运，余烈凭人仔细看。
贺老湖边春水生，野阳浮动北风轻。天边重鬭歌筦响，鉴里彩舟金翠明。大抵盛时须着意，要知吾辈未忘情。君如彦道能怀帽，便逐轻帆作此行。
眇眇江湘万里平，夕阳明处楚山横。已知多病催生计，那为青春感客情。牢落不如孤鹤羽，支离何慕古人名。追怀年少区区意，还似西轩一梦惊。
秋入孤城万木凋，荒山野水出林梢。澧中夷落无烽火，湖上风云有鬭蛟。经岁杜门人不识，终身谢事世何嘲。故庐寂寂乌峰下，谁为迎霜葺草茅。
长卿倦游欲东还，幸与诸公俱出关。世事转头都委梦，人生何计得长闲。残花烂漫飘村坞，细雨廉纤隔砀山。谁写熙宁十才子，老夫亦入画图间。
已悟无生杜世机，谁能操笔更题诗。平居赤轴粗有适，老去长斋不强持。炯炯色空都可计，纷纷多事岂烦知。有人欲识澄心要，但问君知我为谁。
陶令初寻彭泽来，相如已构临邛台。正当衔杯行乐事，惠我鸿笔何为哉。湖中多鱼近易捕，石上老蕨拳未开。夫子不肯至我室，行驾画舸遥相陪。
壮志已谢不复寻，无赖老境行见侵。已知筋力不自任，况复华髪如霜林。少年裁诗喜言老，谁知老大都无心。闲学维摩坐禅定，户外唧唧鸣幽禽。
秋潮拍江余欲去，二年穷谷江之下。疾目不瞩西飞鸿，幽怀长寄斜阳树。且余欲行去何之，白云缭绕故山栖。苍颜终不为人役，不妨抱瓮治田畦。
秋来湖亭谁与乐，荷华半摧柳叶落。忆昔榜舟乘夜月，行觞数与君相酢。如今一西复一东，有如萍苴流水中。白头无心治世故，何时胜处重相逢。
白兔观边仙路长，华林修竹到南庄。比邻鸡犬易过屋，适意琴书动满床。目断鹡鸰分汉节，心随鸿雁极天潢。欲移画舸遥相访，正恐田家五月忙。
谁识此间非洞天，白云轮囷石斓斑。松篁蔽空世务隔，日月不动仙家闲。金堂玉室不可测，霓旌羽盖终当还。蛟龙沉渊马空住，会与杨许来追攀。
都下相逢意气欢，翩翩清兴到江干。壮心已谢驰千里，薄禄犹惭系一官。闲比水云随所适，朽如沟木不胜蟠。欣然于此重相会，一读新篇九起叹。
木叶飘萧已半殷，试临髙处望君山。野田缭绕来时路，画舸逍遥数日闲。坐想故人应见忆，如今秃髪不胜斑。两州相望无千里，莫惜新篇断往还。
常爱金泉谢自然，题诗多在蘂珠篇。玄洲灵草自有种，西郭故人还作仙。飞驭飘摇谁可想，断云流散世空怜。锦江何处无由到，乞与齐谐异日传。
朝来灵雨下岩阿，秋气欢声到处多。顿起西畴千顷稻，斩新南浦万重波。乍欣胜意闲寻赏，晚得髙吟更作魔。憔瘁病夫毛骨爽，匡床坐听四明歌。
一身已与世相违，宁假虚名竹帛垂。老去读书聊自遣，病多饮药倚支持。长因斜日增离恨，却有秋风慰所思。屡辱髙吟不即报，使来多值欲眠时。
我昔乘兴游荆溪，数访道人谿水西。道人飘然舍我去，有如白云谢污泥。我来云间亦未久，惠然相顾携枯藜。时人莫将老相识，解空第一须菩提。
秋来当砌看金钱，不为流年怅白颠。已向沧洲逢九日，更欣髙士贶新篇。牛山谁见沾衣客，篱下空怀采菊贤。遥望白衣犹未至，不妨细雨竹窗前。
忆昔衔杯折梅处，孤山寺前千丈塘。横遮青林鬭残雪，暗入红袖留清香。往游都城虽屡赏，纵有素艳终殊芳。莫辞绕林行百匝，更嚼嫩蕊薰愁肠。
十月北风流舶回，官曹无事人吏稀。欲沽斗酒自为乐，囊无一钱还典衣。平生懒性不预事，终老闲暇谁谓非。筋骨衰残苦畏冷，更移方榻对斜晖。
故国重寻梅柳春，自怜头上二毛新。已知悯默安无位，宁免低昂为有身。前日少年都自梦，比来贱仕始忧贫。多惭幕府文章客，都为风光作主人。
公子好乐惟好琴，初传一曲费千金。其声微妙出世外，若听无闻古与今。乌孙琵琶止四弦，濮上箜篌人不传。西湖圆月笼修烟，一杯绿酒为陶然。
昔日道师开法筵，老人化龙去山前。至今胜迹冠西境，髙第相传为敬田。平生自得物外趣，尔来更薄区中缘。终随老师学善住，行种芝草休天年。
五峰相望势如掌，中有绀园閟龙象。坦爱曲道两盘回，不知身出浮云上。浮云悠悠覆朝市，朝市小人鼎中沸。暂来欣得避世愁，奈我未老先白头。
胡人泛舶万里来，头上㲲市纒作堆。建武賮琛终罢献，元和亭榭不求材。君王方讲羽干舞，太守何妨乐圣杯。筦库贱生固多幸，天边长见利篷开。
雨露萧条岁景催，庭前黄菊未全开。扬雄嗜酒宁为乐，杜甫愁吟亦薄材。故国欲归行解绶，沧洲无路可浮杯。新亭秋兴君知否，潮信方随月色回。
至和天仙临御久，能通祖印空诸友。化成殿上召禅师，亲宣玉偈传金口。鄮山山上建华阁，宸翰光芒灿星斗。江湖小臣稽首观，永为兹山传不朽。
野性孱疏寄浩然，不邀虚誉借人延。贱官牵率终非意，故国归休粗有田。平昔是非犹可计，后来去就孰为贤。西轩一梦无余事，不似南柯与世传。
海舶不来官事闲，朝云夕雨看西山。强从委吏心虽易，欲避宵人势亦难。卧探古书聊自适，醉攀庭柯幸怡颜。因寻旧友清欢意，犹有榴裙数处斑。
岁寒倚遍甬东楼，喜上江边一叶舟。流转生涯常壁立，飘萧官况信云浮。欲逢故旧开青眼，先得诗章说白头。纵有一樽聊可饮，正当相对论穷愁。
夷人事神正自醵，山头水边与神乐。大巫庞衣手摇铎，群儿伐鼓更鸣角。青山历历神欲归，湘水漓漓日脚西。小大酣歌向山栖，神羮满盎均汝厘。
读书十车老已忘，人生得意须少壮。白髪渐多筋力衰，谁为流年更惆怅。自寄蛮夷朋旧稀，更将黄卷卧斜晖。古来枉直何足道，昨日皦皦今还非。
前日岩间欲结庐，下眺江水百步余。春水溅溅出乳窦，青山白石半洿涂。不到津头已三月，谁知江水涨天墟。遥望横流不敢济，岩口已有人罾鱼。
潇水悠悠天际来，夹江古木抱山回。栅中人物不满把，日晏市散多苍苔。九疑巉天古云埋，遥想帝子龙车回。心衰目极何可望，九歌寂寂令人哀。
前日使君佩铜鱼，雅望已合升华涂。一遭黯黮诚非辜，人为叹愤我若无。夷州已非人所居，况复筦库治赢余。幸及瓜时笑还都，襟怀落落真丈夫。
从来多事笑归宗，我已无心岂有通。达士犹能知梦梦，世人何用更空空。江头冷落三秋月，山半支离一病翁。不到古今能与否，林间拭目看来鸿。
当年不佩封侯印，后世谁寻堕泪碑。定远将军岂夸勇，关南常侍最能诗。故人不解传遗事，五岭犹能识信旗。墓下寂寥无鼓角，秋风独向白杨悲。
平生气业许谁知，官制应崇九尺碑。已为朝廷恢远略，不应江汉独无诗。交牙石锁先偏阵，野烧光开后队旗。老妇尫残谁主奠，从来伯道使人悲。
同预杨公国士知，延陵应得我题碑。人间已悟黄粱梦，泉下谁寻古剑诗。邕管已闻图像祭，广源无复纳降旗。水禽山鸟无人意，独解飞鸣不解悲。
苍头已作归来曲，不信全生庾氏碑。疑有史官争立传，终无嗣子与闻诗。后房已闭千金妓，私庙空收五采旗。闻说诏书优赠典，孤魂应结九泉悲。
老朽何心托市朝，正当鼓腹咏轩尧。由来方外希夷乐，渐与人间路径遥。泽畔应无渔父问，松间时听葛天谣。髯君莫及儿童伎，留取褚中翡翠翘。
腰间新佩临桂章，归著彩衣拜髙堂。鸿雁知时自翔翥，骅骝得路方腾骧。正烦弦歌治疲俗，仰看干羽来降王。憔悴山间老迁客，不能相送出潇湘。
鹤驭已归三十春，至今重阁无纤尘。蟠桃谁知天上事，白骨不驻城中人。门外江流似平昔，林间鸟雀空悲辛。当时留侯强辟谷，黄石老翁悟终身。
红叶飘萧秋后山，相望止在一嵠间。老夫无用方安命，夫子何为蚤闭关。世事不随歌吹乐，此身略与水云闲。经年不见宁相外，安在区区事往还。
峤南地熟气如烟，木华蒙茸散为绵。使君作䌷远相寄，表似夷锦红欲燃。病士榻上残青毡，山中苦寒多破穿。使君相赠何可言，困来不妨伸脚眠。
不识南宗与北宗，欲齐得丧已非通。若将直指生为梦，便可偏知色是空。莫为严周驰诞说，欲轻摩诘作衰翁。古人言句真刍狗，天外秋来有信鸿。
潇湘秋水涨山阿，小驻归舟绿玉波。翰苑主人青眼在，湘南使者荐书多。庭中紫诏迎纶綍，道上黄花醉叵罗。贱客十年京国梦，恨无羽翼从鸣珂。
百家渡西日已落，青山上下猿鸟乐。欲因新月望吴云，遥看北斗挂南岳。一梦愔愔已十秋，古人不死终未休。草舍萧条谁与语，清香吹过白苹洲。
山头甘实半已黄，领上白髪日更长。青云合散寄孤岫，世事悲欢空夕阳。我欲乘风学御寇，泠然有意寻沧浪。沧浪无人谁与适，青山路远烟茫茫。
苍山古木书堂寺，北下湘川百余步。谁云往来倾世界，至今人道安禅处。岂无惊蛇与飞鸟，后来那复知其趣。我身不知今是不，空记名称你常住。
古寺穷居岁月移，东冈西崦不相知。从来但识群羊谶，不道亦逢狮子儿。潇水荤膻从此隔，雪山消息更何疑。明年我过湘西去，问讯山前我为谁。
湘江东西踏盘去，青烟白雾将军树。社中饮食不要钱，乐神打起长腰鼓。女儿带镮著缦布，欢笑捉郎神作主。明年二月近社时，载酒牵牛看父母。
南津古观已半摧，老松千尺黄蒲开。礼斗层坛故基在，真人一去终不来。终不来兮往何许，朝瀛洲兮莫玄圃。应笑营营世上人，转手已为泉下土。
征南名地蚤相知，老向潇湘看立碑。壮节独驰南峤事，古风不括故山诗。愁烟半鏁黄茅垅，部曲谁寻旧将旗。遥瞩芜江想灵气，孤云落日不胜悲。
江南二月春水生，不如春草满山青。江南故人半不在，不如春水似有情。三年放逐三湘客，今日归来头欲白。欲寻旧游心更懒，青山闭门长寂寂。
浮石山前十里松，逍遥谁在白云中。孔光蚤上三公印，卫武终为百岁翁。禅客方谈无上道，史官空记太平功。昔年翘馆青衫客，非佛非心江水东。
霜林不障北山青，淮北江南一画屏。草舍久无年少梦，故人犹记咏归亭。当时皖皖同朝露，不计星星向暮龄。千里相望一驩笑，北风浩浩水泠泠。
水上浮云断不还，松间幽石自斑斑。柴门不接红尘路，满座长将白日闲。往解谁能寻赤轴，无情还自爱青山。清冷台下无多路，断葛枯藤不足扳。
秋入潇湘拍江水，夷人社会秋声喜。山城寂寞无人行，白醪赤鲜追闾里。穷客闭门食无鱼，虽有士子半屠沽。与君俱为投荒客，落日怊怅临城隅。
清泠竹树暗成阴，渐有溪流过此岑。草草作巢方寄老，愔愔设榻本无心。松门不隔红尘路，月叠初无俗物侵。欲向人间访消息，渭阳应有远游吟。
七尺潜虬出海污，久同病士御三车。旃檀雕断终非相，薝卜芬芳漫散花。绝是离非参妙用，穿云涉水伴生涯。东林大士还知否，止此无言是作家。
昔住东江不计年，青松白竹望潇川。先知大士当行化，故卜幽栖为结缘。五姓香花瞻法坐，六时清磬会诸天。山前耆旧如相见，应坐维摩老病禅。
髯弟南来白髪垂，襄阳夫子最相知。仓惶河外元戎客，冷落江南夜半棋。云外渺弥帆信隔，秋山重叠驿书迟。何缘得与君相会，共醉山前白玉卮。
湖上逍遥避百愁，年来频向此中休。檐前山势翠相照，床下冰纹清不流。萦带夕阳移画舸，留连眀月卧前洲。髙僧会取栖迟意，应有人来怅昔游。
群山驾肩东南倾，平湖照眼正中明。上人置亭倚绝𪩘，宝云拂树当前楹。春阳未彻地先暖，秋景欲下风已清。衰才不足道佳景，聊书丛翠为其名。
庐山南面落星滨，八十清强致仕人。天下共推为大老，皇家不得作忠臣。云栖高锁真空月，竹洞深藏觉苑春。莫道神仙便无事，赤心长是念斯民。
李公天下石麒麟，传得云居道者真。不为拈华明人事，等闲开口笑何人。泥牛漫向风前嗅，枯木无端雪里春。对现堂堂俱不识，太平时代自由身。
匕饭盘蔬强少留，相逢何物可消忧。缘君未得酒中趣，与我漫为方外游。草乱不容移马迹，山雄全欲逼城楼。济时异日须公等，莫狎翩翩海上鸥。
苑臣初摘置雕盘，口敕宣恩赐近官。气味岂同淮枳变，皮肤不作楚梅酸。参差翠叶藏珠琲，错落黄金铸弹丸。安得一株擎雨露，画图传与世人看。
广场笔阵数千人，喜汝穿杨箭镞亲。庆绪绵长时幸会，文科兴复事还新。昔年继榜熙宁岁，今偶同科绍圣春。从此莫教书种断，孙曾应复值昌辰。
高枕僧房夜漏深，经窗俄见月华侵。抗尘走俗成何事，问道参禅徒在心。智镜直须真里照，机锋莫向句中寻。悟空不见悟空者，漫对寒灯拥鼻吟。
长安失驭颂声沈，作者谁能刻翠岑。大业尽归文老笔，中兴还死叛臣心。天边奎壁垂芒冷，溪上龙蛇倒影深。当日形容播金石，洋洋千载有遗音。
蜀道新持使节优，南昌更命按诸侯。江山秀入行台晓，风月吟余泽国秋。宽弛茶租吴俗富，兴骊渠利晋人讴。送将莫讶迟留处，浩穰敲喧讼牒稠。
醉翁亭记醉翁堂，远取琅邪近费乡。高世雄文刊翠琰，老山孤干负虹梁。左邻鳌海三神岛，西倚儒宫数仞墙。虽愧篆工非墨宝，英辞终与借辉光。
老文新刊立新堂，千里腾辉贲两乡。江汉骊珠探作宝，龟蒙文桂断为梁。英辞美陋琼瑶室，古篆工羞粪上墙。陵谷燮迁解讹缺，后贤何惜补休光。
滁守南迁记醉狂，篆刊移近舞雩乡。当年寓兴临山水，今日希风构栋梁。吏部丧文辞避席，阳冰阁笔让循墙。东沂从此遗声迹，迥掩桐庐翰墨光。
昔日欧公镇永阳，构亭直在水云乡。醉翁啸傲曾为记，贤宰风流别驾梁。老笔健遒刊琬琰，晴岚滴沥照门墙。更吟新咏深堂秘，相伴昆山片玉光。
欧公顷岁守滁阳，题记苍颜入醉乡。贤宰特将刊古篆，旧碑不免弃山梁。轩楹别构如安屏，笔札难通似面墙。异口智仙来辇坐，退蒙从此谢声光。
匡山胜概昔贤钦，今日多君复访寻。李白书堂萤自照，乐天掸室月空临。涧松岩桧当年色，雾鹤霜猿此际音。莫对他山忘故里，武夷秋晚洞云深。
竹洞新开碧玉林，径幽疑入五华深。夜筛明月一天静，昼拥青云四座阴。剪杖伫看雷雨化，迎风时听凤凰吟。烟霞不用重关闭，尘俗谁能此访寻。
年年此夕哄闾阎，岂料闲居兴自恬。竞逐艳阳游冶去，宁知华发等闲添。火连夜市曾无禁，灯混星文不可占。闻道玉楼欢宴处，夜阑犹未卷珠帘。
唐末高僧号贯休，篇章激切近诗流。烟华雪月何妨咏，水竹云林不碍游。蜀国至今名籍甚，兰溪当日迹淹留。此心弹指虽云妙，争奈阇黎未点头。
草堂啸傲动经年，已把生涯付自然。谩费工夫披古籍，懒通名字谒时贤。炉中闲养阴阳火，身外谁求子母钱。寄语王褒如著论，不同呼吸学神仙。
底事悠悠信莫闻，还疑深入武陵源。几年江上秋风夜，故国闽中暮雨村。尘世功名宁自笑，蓬壶旨趣有谁论。路岐无尽人空老，白发慈亲奈倚门。
学道多年尚屈蟠，岂胜仙伯赠峨冠。晓簪乍觉星攒顶，夜戴偏宜月满坛。对鉴宁烦朋友正，避时羞为利名弹。豫思他日云林下，轻罩纱巾鹤髪寒。
胜刹幽深枕县西，我来正值孟冬时。虽无慧远门堪叩，幸有陶潜驾可随。世态阶前朝槿色，岁寒云外老松枝。繄余本是林泉客，到此宁惭漫赋诗。
云间猎猎立旌旗，公在胥山把酒时。笑语几番留湛辈，风流千载与吴儿。湖山日落丹青焕，楼阁风收雨露滋。谁使管萧江上住，胸中事业九门知。
倦压鳌头请左符，笑寻颖尾为西湖。二三贤守去非远，六一清风今不孤。四海共知霜鬓满，重阳曾插菊花无。聚星堂上谁先到，欲傍金樽倒玉壶。
知公不奈二毛何，寻访天台所得多。宿处仙人千载宅，悟时禅友一声歌。道心夷旷忘名势，句法清新为琢磨。每到西湖怀使节，春风红紫照清波。
西湖春意胜当年，公领笙箫泛画船。锦绣一林生水面，衣冠万堵立山前。仁恩在物禽鱼遂，喜气随人草木妍。半醉插花风调别，写真须是李龙眠。
马蹄踏雪过东城，暂喜京尘不上缨。寒木乌惊花散漫，败檐人怯玉峥嵘。岂无良燕容枚老，定有高才忆戴生。未负物华聊一赋，知君丽句已先成。
醉乡王绩比华胥，酒隐堂名意岂殊。五斗乐真何所累，一樽随分亦其徒。高才未愧人知少，老句曾容客和无。尘事万端君莫问，到头酩酊胜区区。
诗仙假色管天坛，早晚真除碧落官。境内雨频春亩润，门前山聚晓云寒。十年不见应题塔，万事休论拟挂冠。同是清源骚雅客，欲言流涕已汍澜。
识君风概有三堂，别后频惊鬓有霜。经耳万端人事近，动心千里客途长。读书学剑全相误，临水登山独未忘。路入济源牵赋咏，此行真发鄙夫狂。
闲来无事不从容，睡觉东窗日已红。万物静观皆自得，四时佳兴舆人同。道通天地有形外，思入云烟变态中。富贵不淫贫贱乐，男儿到此是豪雄。
天朝罢命锡归闲，富寿康宁老税冠。国史标名知骨鲠，邦人图像胜楹桓。龙飞天上时还暖，鱼跃波心气未寒。惟我潜心于易理，备知先哲应时看。
凤幄云开日月章，九霄呜跸下虞庠。朝元俊士鸿成列，拱极名臣玉照行。问道贾生称五学，乞言戴圣美三王。上心夙悟周公戒，天下安危自一堂。
重惜欧阳滁记好，模刊翠琰费堂新。文华起焰冲星斗，篆法通灵动鬼神。观妙每多师道客，仰高常有慕贤人。璨然辉日如辰象，不朽宜为万世人。